
ועדת הפנים והגנת הסביבה
29/04/2014

הכנסת התשע-עשרה
נוסח לא מתוקן

מושב שני
<פרוטוקול מס' 266>
מישיבת ועדת הפנים והגנת הסביבה
יום שלישי, כ"ט בניסן התשע"ד (29 באפריל 2014), שעה 11:00
<סדר היום:>
<הפגיעה הנגרמת לתושבי דרום ת"א וישובי הסביבה בשל שינוי מסלולי המראות ונחיתות בנמל התעופה בן גוריון>
נכחו:

<חברי הוועדה:> 
מירי רגב – היו"ר
דוד אזולאי

משה זלמן פייגלין

זבולון קלפה

מסעוד גנאים

ניצן הורוביץ

דב חנין
איתן כבל
<מוזמנים:> 
	שפרן אילנה
	–
	מנהלת אגף תחבורה, משרד הפנים

	גיליטמן שירה
	–
	אדריכלית המחוז, משרד הפנים

	סטיליאן גלברג
	–
	ראש אגף קרינה ורעש של המשרד, המשרד להגנת הסביבה

	דפנה גוטליב
	–
	עו"ד, המשרד להגנת הסביבה

	רועי גוטליב 
	–
	מרכז רעש, המשרד להגנת הסביבה

	עוזי יצחקי
	–
	מנכ"ל משרד התחבורה והבטיחות בדרכים

	גיורא רום
	–
	מנהל רשות התעופה האזרחית, משרד התחבורה והבטיחות בדרכים

	יעקב גנות
	–
	מנכ"ל רשות שדות התעופה

	יוסף זוהר 
	–
	רשות שדות התעופה

	איריס רז 
	–
	היחידה לאיכות הסביבה, רשות שדות התעופה

	אודי בר עוז
	–
	סמנכ"ל מבצעים, רשות שדות התעופה

	מוטי ששון
	–
	יו"ר וראש עיריית חולון, פורום עוטף נתב"ג

	אילן לוי
	–
	סגן רוה"ע חולון, מרכז השלטון המקומי

	ירוחם איש-גור
	–
	ע. ראש עיריית חולון, פורום עוטף נתב"ג

	אודי ברעוז
	–
	סמנכ"ל מבצעים, רשות שדות התעופה

	אלי פרום
	–
	רמ"ט מנכ"ל, רשות שדות התעופה

	איריס רז
	–
	איכות הסביבה, רשות שדות התעופה

	יוסף זוהר
	–
	רכז ניטור ואיכות הסביבה, רשות שדות התעופה

	חיים ביבס
	–
	ראש עיריית מודיעין, יו"ר השלטון המקומי

	שלום בן-משה
	–
	ראש עיריית ראש העין

	יוסי זיידה
	–
	עוזר רוה"ע  חולון

	עופר פיק
	–
	עו"ד, מרכז השלטון המקומי

	דב צור
	–
	ראש עיריית ראשל"צ

	רחמים תנעמי
	–
	ראש מועצת בית דגן

	יפתח שוע
	–
	רכז תחבורה בלשכת סגנית ראש העירייה, עיריית תל אביב-יפו

	מיטל להבי
	–
	סגנית ראש העיר תל-אביב-יפו

	ארנון גלעדי
	–
	המשנה לראש עיריית ת"א, עיריית תל אביב-יפו

	יובל לידור
	–
	יועץ, עיריית תל-אביב

	אורי וולמן
	–
	יועץ, עיריית תל-אביב

	אשר בן שושן
	–
	מנהל הרשות העירונית לתחבורה וחניה, עיריית תל אביב-יפו

	דנה חפץ טוכלר
	–
	יועמ"ש,עיריית מודיעין-מכבים-רעות

	עינב לבנה
	–
	סגנית של יועצת משפטית, עיריית מודיעין-מכבים-רעות

	דנה דקו-מדנס
	–
	עוזרת ראש עיריית מודיעין

	סמדר הכהן
	–
	מרכזת תחום איכות הסביבה - חבל מודיעין, מועצות מקומיות ואזוריות

	שמעון סוסן
	–
	ראש המועצה האזורית חבל מודיעין, מועצות מקומיות ואזוריות

	דוד יפרח
	–
	ראש מועצת עמק לוד

	ד"ר אבי ליליאן
	–
	סגן ראש העיר רמת-גן

	דוד ביטון
	–
	סגן ראש עיריית ראשון לציון

	אפרת לרנר
	–
	עו"ד, עורכי דין

	שמואל ברוכי
	–
	מרכז משק בארות יצחק, קיבוץ בארות יצחק

	אהרון גל
	–
	בארות-יצחק

	דוריון כהן-נוב
	–
	חבר אגודה, מושב מזור

	עומרי אפשטיין
	–
	פעיל, המשמר החברתי

	עידן הלמן
	–
	פעיל, המשמר החברתי

	יוסי אריאל
	–
	תושב תל-אביב

	מיכל רביד
	–
	תושבת דרום ת"א

	אהרון כהן
	–
	תושב

	לאה שכטר
	–
	תושבת תל-אביב

	רונית צמחי
	–
	תושבת תל-אביב

	ארמנד וקסלר
	–
	תושב ת"א

	פנינה סופר
	–
	פעילה, המשמר החברתי

	חנה שזיפי
	–
	תושבת תל-אביב

	יובל לוטן
	–
	תושב תל-אביב

	מרה גולדנר
	–
	תושבת תל-אביב

	תומר מלין
	–
	תושב תל-אביב

	שבתאי סידיס
	–
	עו"ד, פוליסי, מזור

	אביבה ברעם
	–
	פוליסי, בארות-יצחק


<ייעוץ משפטי: >
תומר רוזנר
<מנהלת הוועדה:>
לאה קריכלי
<רשמת פרלמנטרית:>
שרון רפאלי
<הפגיעה הנגרמת לתושבי דרום ת"א וישובי הסביבה בשל שינוי מסלולי המראות ונחיתות בנמל התעופה בן גוריון>
<היו"ר מירי רגב:>
בוקר טוב. אני מתכבדת לפתוח את ישיבת ועדת הפנים והגנת הסביבה. חשבתי שנכון גם במהלך הפגרה לכנס את הוועדה בנושאים רלוונטיים ואקטואליים שגורמים לקשיים לחלק מתושבי המדינה. זה כבר הדיון השני שאנחנו מקיימים בעניין סוגיית הרעש בהשתתפות חברי הכנסת. גם דב חנין צריך להגיע. אני מקדמת בברכה את כל הגורמים המקצועיים – את גנות, את מנכ"ל משרד התחבורה, את גיורא, כמובן שגם הוא היה בדיון הקודם, את ראשי הערים וראשי המועצות שהגיעו ואת נציגי המשרדים הרלוונטיים. 
חתן הדיון לא נמצא פה. מי שיזם את הדיון היה ארנון גלעדי - -

<קריאה:>
הנה הוא. 

<היו"ר מירי רגב:>
הגעת. יהיו לך חיים ארוכים. 

הדיון היה ביוזמתי של ארנון גלעדי שהציג את בעיית הרעש שחזרה לעיר תל-אביב אחרי שלוש שנים של שקט בעקבות שיפוץ של כמה מסלולים. לדיון של דרום תל-אביב הצטרף ראש עיריית ראש העין שלום שנמצא פה, והוא דיבר איתי, וחלק מהמושבים שנמצאים באותו מסלול. לעניין הזה הצטרף גם ראש עיריית מודיעין. משרד התחבורה היה צריך להגיע עם התייחסות בעקבות הדיון הקודם, גם המשרד להגנת הסביבה ומשרד הפנים לגבי התמ"א. 

לפני שנשמע את הגורמים הרלוונטיים אני רוצה להגיד דבר אחד: ברור לכולם שמדינת ישראל היא מדינה קטנה, ומטוסים צריכים לנחות וצריכים להמריא – אין מה לעשות. אנחנו לא יכולים לקחת את שדה התעופה ולהעביר אותו למקום אחר - -
<דוד אזולאי:>
והכוונה היא שהיא תהיה יותר קטנה. 

<היו"ר מירי רגב:>
חס וחלילה. לא יקרה בעידן שלנו. 

<דוד אזולאי:>
בינתיים זה קורה רק בעידן שלכם. 

<היו"ר מירי רגב:>
לא, לא, ממש לא. 

לכן אין ספק שתושבי המדינה יסבלו מרעש של נחיתות ושל המראות. מה שכן, צריכה להיות חלוקת צדק ברעש; ושנית, אנחנו צריכים לראות איך אנחנו מזרזים הקמה של שדה נוסף. תכף נדבר רק על זה ונבקש את ההתייחסויות של הגורמים הרלוונטיים.

דיברנו על שלושה נושאים עיקריים שלהם אנחנו מבקשים את התייחסות הגורמים הרלוונטיים. אחד, זה תפעול המסלולים. כרגע המסלול עובד על ציר של המראות ונחיתות מעל חולון-תל-אביב. 

<חיים ביבס:>
לא בהכרח. 

<היו"ר מירי רגב:>
כרגע. על-פי התמ"א, יש אפשרות לחריגות נחיתות בצפון, כלומר בראש העין, מודיעין – כל האזור. אני אומרת מה שאני יודעת גם לאחר ההיערכות שלי עם היועצים המשפטיים לפגישה הזאת. לכן אני אומרת את הדברים שלי בפתיח ולא מסכמת אותם. 

בדיון הקודם, אודי, הארת את עיני בכמה דברים, ואני אשמח שבעניין הזה תתייחס אחרי גנות. . התמ"א מאפשרת חריג להעביר טיסות גם לאזור הצפוני – למודיעין, לראש העין וליישובים בסביבה. 
<חיים ביבס:>
מודיעין זה המסלול המזרחי. ראש העין הוא המסלול הצפוני. 

<היו"ר מירי רגב:>
אוקיי, אבל במסלול ההוא. 

<חיים ביבס:>
לא, אלה מסלולים שונים. 

<היו"ר מירי רגב:>
אוקיי, זה מסלול גם של ראש העין וגם של מודיעין. התמ"א גם קובעת סף של רעש, ואנחנו לא קיבלנו עדכון על סף הרעש החדש בעקבות "שמים פתוחים". התחרות בעולם והתדירות הגדולה של כניסת מטוסים לארץ ויציאת מטוסים מהארץ, אין ספק שהיא עושה משהו עם הרעש. זה לא אותו רעש שהיה לפני 10-5 שנים. אני רוצה להבין האם יש שינוי עם נושא סף הרעש. ואם כן, אם המדינה עולה על סף הרעש היא מחויבת למגן אקוסטית את כל האזורים והשכונות שנמצאים סמוך לאזור סף הרעש. פה אני מבקשת מהמשרד להגנת הסביבה וגם מגיורא מרת"א להתייחס לנושא סף הרעש. האם כל הפעילות היום היא על-פי סף הרעש המותר? אני מבקשת שגם נציגת משרד הפנים תגיד מתי התכנסה ועדה ציבורית בראשות השופט? מיהו השופט? והאם בעקבות ההחלטה של "שמים פתוחים" התכנסה הוועדה מחדש?

הנושא הרביעי שאני מבקשת התייחסות אליו שהוא כל כולו תחת שר התחבורה - הסמכות היחידה להפעיל בלילה טיסות היא של השר. השר קיבל החלטה שבלילה יהיו רק נחיתות. הממשלה החליטה שלא יהיו המראות בין 1:00 בלילה ל-5:00 בבוקר. אבל בנושא הנחיתות הממשלה לא קיבלה החלטה.
<מוטי ששון:>
לא הממשלה, בג"ץ. 

<היו"ר מירי רגב:>
אני לא מוכנה שיתפרצו פה לדיון. זאת החלטת ממשלה, ויש לי גם המספר שלה שבה התקבלה החלטה שלא יהיו המראות בין 1:00 ל-5:00. בנושא נחיתות לא הייתה החלטה. השר שההחלטה הזאת באחריותו קיבל החלטה שימשיכו לנחות גם בלילה. אני מבקשת להבין מדוע זאת ההחלטה של השר, והאם השר מבין את הקושי הגדול שזה גורם לאזרחים. 

דבר נוסף שאני מבקשת להבין ממשרד התחבורה הוא מה קורה עם היכולת להכשיר את שדה התעופה בחיפה. היינו בביקור בנמל וראינו שגם מנמל חיפה אפשר להמריא ולנחות. נכון שצריך לשפץ את המקום, אבל האם זה לא ראוי לעומת מה שקורה היום? עד שיהיה שדה תעופה נוסף ברמת-דוד – ואני אשמח לשמוע פרטים איפה זה עומד – האם לא נכון לשפץ את שדה התעופה בחיפה בעלות מסוימת שהיא פחות שני כיכרות לראשי ערים, אבל לא נורא, השר יסתדר - ובעצם לאפשר מרווח יותר רחב של חלוקת צדק בין צפון ודרום. אני רוצה לשמוע על העניין של חיפה, ובנוסף אני גם אבקש שהוועדה הציבורית תתייחס לזה, אבל זה יהיה בסוף. כרגע אלה ארבעת הדברים שאני מבקשת לשמוע. אני מבקשת שהיועץ המשפטי של הוועדה יאמר כמה דברים. 
<תומר רוזנר:>
אני ביקשתי את רשות הדיבור רק לצורך גילוי נאות. בזמן הפרויקט להרחבת נתב"ג והכנת תכניות המתאר הארציות העוסקות בנושא שימשתי יחד עם עורכי דין אחרים במשרד ש.הורוביץ באי כוח של תושבי המועצה האזורית עמק לוד, וייצגנו אותם בתהליכים השונים בנושא הזה. כיוון שהנושאים שנדונים היום לא נוגעים לתושבים של המועצה האזורית אזור לא חשבתי שיש כאן בעיה של השתתפותי בדיון הזה. אם מישהו חושב אחרת אני אשמח לשמוע. 
<ניצן הורוביץ:>
אנחנו סומכים עליך. 

<היו"ר מירי רגב:>
אם יש כאן יועץ משפטי או חבר כנסת שחושבים אחרת, וזה אומר שהיועץ המשפטי של הוועדה צריך לפסול את עצמו מהשתתפות בדיון, נא לומר זאת עכשיו לפרוטוקול. 
<ניצן הורוביץ:>
אנחנו נותנים בו אמון מלא. 

<היו"ר מירי רגב:>
תודה, תומר, על הגילוי הנאות הזה. 

<עוזי יצחקי:>

כבוד יושבת-הראש, אני קפצתי מוועדת כספים - -

<היו"ר מירי רגב:>
אז בבקשה, אתה תפתח את הדיון. 

<עוזי יצחקי:>
אני מנכ"ל משרד התחבורה. את היטבת להגיד בתחילת דברייך – המדינה קטנה, השמים מצומצמים. יש הרבה מאוד אילוצים וצרכים גם ביטחוניים, ולא צריך לומר על זה יותר מדי מילים, כולם מכירים. לכן כל ההחלטות של שר התחבורה שהתקבלו זה לראות את האיזון בין הצרכים של התעופה האזרחית לבין האילוצים והמגבלות והקשיים של האזרחים. לגבי כל החלטה גם בעניין המסלולים החדשים התקיימו הרבה מאוד דיונים וגם בעניין הנחיתות בלילה. הכול כתוצאה מדיונים מקצועיים כדי לראות את האיזון בין הדברים. מתחילת השנה יש גידול במספר הטיסות. הציבור נוסע וטס ונהנה מהעניין הזה של "השמים הפתוחים". יש צרכים של אנשים – רוצים לנסוע ולטוס; מצד שני צריך לשמור על איכות החיים ועל סף הרעש. הדברים האלה נעשים בצורה מאוזנת.
<היו"ר מירי רגב:>
מה היקף הגידול הזה בעקבות "שמים פתוחים"? אני מבקשת לדעת. 
<עוזי יצחקי:>
לגבי רעש אני לא יכול להגיד. 

<היו"ר מירי רגב:>
כמות הטיסות. 

<עוזי יצחקי:>
יש גידול של כ-10% במספר הטיסות מתחילת השנה. הציבור רוצה לטוס, הציבור טס. ראינו בחול המועד את הנהירה לנמל התעופה. אלה דברים טובים.  

<קריאה:>
איפה האיזון? 

<עוזי יצחקי:>
האיזון הוא בהחלטות שהתקבלו, ובמה שצריך לעומת מה שאפשר. 

<היו"ר מירי רגב:>
המנכ"ל,  כולנו מבינים את חשיבות "שמים פתוחים" וכולנו מבינים את התחרות האזרחית. גיורא היטיב להסביר זאת - -

<עוזי יצחקי:>
הוא היה מהמובילים של העניין הזה. הרבה קרדיט מגיע לו. 

<היו"ר מירי רגב:>
מצוין. אבל משום שאנחנו מדברים פה על שר שהוא מקבל החלטות ומייצג גם ציבור, עם כל הכבוד לחשיבות כלכלית יש כאן עלייה של 10% בטיסות. זה אומר שזאת גם עלייה ברעש - -
<עוזי יצחקי:>
לא, זאת לא עלייה גם ברעש. 

<היו"ר מירי רגב:>
זה חייב להיות, מה לעשות. כשיש יותר נחיתות והמראות. 

<עוזי יצחקי:>
זה לא חייב להיות. היום המטוסים חדישים ושקטים. יש לנו קריטריונים מאוד ברורים. 
<קריאה:>
מה שטס לנו מעל הראש לא שקט. 

<היו"ר מירי רגב:>
אני עוד לא ראיתי מטוס נוחת וממריא בלי רעש. המשרד להגנת הסביבה וגנות, אני מבקשת שתכף תציגו לנו את תמונת הרעש. האם אין שינוי בתמונת הרעש בגלל "שמים פתוחים"? 

<עוזי יצחקי:>
עניין השימוש בשדה התעופה בחיפה נבחן. יש מגבלות. גם אנחנו חשבנו על האפשרות להשתמש בשדה התעופה חיפה ואפילו להרחיב אותו. יש אילוצים גדולים מאוד שמקשים על הפיקוח - -
<היו"ר מירי רגב:>
האילוצים שהשר לא יכול להתמודד איתם? 
<עוזי יצחקי:>
אלה לא אילוצים של השר. בואו נשים את השר בצד עכשיו, לא צריך על כל דבר שר ושר. 
<היו"ר מירי רגב:>
אבל אני אומרת, שר תחבורה, גם הנמל כפוף אליו וגם השדה – אי אפשר לעשות איזון? 

<עוזי יצחקי:>
יש נמל צבאי, יש נמל ימי אזרחי, יש מנופים – יש הרבה מאוד דברים שנמצאים שם. אנחנו בשיתוף כל גורמי הממשלה מאיצים בשבועות הקרובים החלטת ממשלה שתאפשר הקמת שדה תעופה משלים לנתב"ג. אנחנו חושבים שהצורך הזה הוא הכרחי. אנחנו נאתר את המקום, יש לנו כמה אופציות. את ציינת את האופציה המשמעותית - -
<היו"ר מירי רגב:>
רמת דוד. 

<עוזי יצחקי:>
- - לראות איך אנחנו מסתדרים עם החיים בצוותא – אזרחים וצבא יחד – וכמובן, עם העניין של התושבים. 

<היו"ר מירי רגב:>
אני מודה לך על ההתייחסות. גם חברי הכנסת יכולים לשאול שאלות. אני שמחה על רמת דוד ועל השדה הנוסף. להערכתך, כמה זמן ייקח לבנות שדה נוסף? 
<עוזי יצחקי:>
בכך אני יכול להיעזר בשירותיו של גיורא שיש לו יותר ניסיון ממני בעניין שדות תעופה. 

<היו"ר מירי רגב:>
רק להגיד לי שנים. 

<איתן כבל:>
כנראה, לחלק מהאנשים כבר לא תהיה בעיה. 
<היו"ר מירי רגב:>
אני רק שואלת כמה שנים זה: חמש שנים? שלוש שנים? שנתיים? עשר שנים? 

<גיורא רום:>
עשר שנים. 

<היו"ר מירי רגב:>
זאת אומרת בנושא הרעש אנחנו מוציאים את רמת דוד. ברמה האסטרטגית חשוב שלמדינת ישראל יהיה שדה נוסף. מצוין, חשוב ונכון. התעוררנו מאוחר, אבל טוב שהתעוררנו וטוב שזה בקדנציה שלנו. יהיה שדה נוסף בעוד עשר שנים. עשר שנים הוא לא נותן פתרון לרעש.

 עכשיו נדבר על פתרונות לרעש הנוכחי. משום שהשמים נפתחו ביוזמת שר הכלכלה ושר התחבורה, וראש הממשלה והממשלה השלמה אישרו את זה – אני שואלת אותך שאלה: צפי לגידול מעשרה אחוז ילך ויגדל, מן הסתם.  

<עוזי יצחקי:>
זה 10% של נוסעים. עוד מעט אתם תשמעו שאין השפעה על הרעש. יש שינויים שציינו גם בדיון הקודם לגבי מסלולים. אני חוזר ואומר, ההחלטה התקבלה לאחר ששמעו את כל הגורמים, היו הליכים של שימוע. ראש רשות התעופה האזרחית אפשר לכל ראשי הרשויות להופיע בפניו לשימוע בעל-פה או בכתב. ההחלטה התקבלה לאחר שמיעת כל הצדדים ואיזונים - -
<ניצן הורוביץ:>
מה מאוזן בהחלטה? 

<עוזי יצחקי:>
שזה הדבר הטוב ביותר לתעופה האזרחית עם מינימום פגיעה. 

<היו"ר מירי רגב:>
איך זה מינימום פגיעה? 

<עוזי יצחקי:>
הסבירו את זה פה, ויסבירו את זה שוב אם צריך. 

<איתן כבל:>
אני רוצה לתת דוגמה למנכ"ל חברי. אני בא משכונה בראש העין. כשבנו את השכונות החדשות אמרו לנו שצריך מכון סניקה חדש כי הרי למה שיעשו אותו שם? יעשו אותו למטה. אמרו: ארוחות בוקר יוכנו לתושבי רחוב הירקון בתוך המכון כי לא יהיה ריח – הכול יהיה מדהים. זאת טכנולוגיה חדשה מגרמניה שאפשר להכין חביתות. בכלל, מלווה מלכה – השכונה תיעשה בתוך המכון, כי אף אחד בכלל לא יידע שיש שם מכון. אתה יודע מה היה? אתה בטח לא רוצה לדעת. אני לא אזמין אותך לבקר אצלנו במלווה מלכה. נער הייתי וגם זקנתי – אני כל הזמן אומר, אני רק נראה טוב. אני זקן - - 

<קריאה:>
וצנוע. 

<איתן כבל:>
אני גם לא צנוע. 

אני לא מקבל שום הבטחה שאומרת שזה יהיה בסדר, אל תדאגו. אתה לא תהיה בתפקיד, השר שלך חברי לא יהיה בתפקיד – כל מי שיחתום פה על ההתחייבויות לא יהיה בתפקיד. ולך תרדוף אחר-כך, ולך דבר אל הרוח. 
<היו"ר מירי רגב:>
חבר הכנסת כבל, תודה. 

עוזי, לא התייחסת לעניין החלטת השר בעניין הנחיתות בלילה. 
<עוזי יצחקי:>
אמרתי שההחלטה התקבלה לאחר בחינת כל הצרכים יחד עם הצורך לשמור על שקט ואי פגיעה ככל האפשר. 

<היו"ר מירי רגב:>
אבל זה לא שומר על שקט. הנחיתות כל הלילה, בשונה מהמראות שהממשלה הגדילה לעשות - -
<עוזי יצחקי:>
קודם כול זה לא כל הלילה. 

<קריאות:>
זה ב-23:30 בלילה. 


- - -

<היו"ר מירי רגב:>
סליחה, תושבים. 

סליחה, המנכ"ל, אני יודעת שיש החלטת ממשלה שאין המראות בין השעות 1:00 בלילה ל-5:00 בבוקר. מזל שיש לנו ממשלה שחושבת רחב. ההחלטה של השר היא שכל הלילה יש נחיתות. אני שואלת, האם השר מבין שההחלטה שלו שכל הלילה יש נחיתות גורמת לתושבי השכונות בדרום תל-אביב לרעש בלתי אפשרי? אני שואלת אותך, האם השר מבין מה אומרת ההחלטה הבלעדית שלו להמשיך בנחיתות כל הלילה? 

<עוזי יצחקי:>
הדברים האלה נלקחו בחשבון. הוא שמע את הגורמים המקצועיים, וככה התקבלה ההחלטה. 

<היו"ר מירי רגב:>
האם השר קבע מגבלות בהחלטה שלו שאפשר כל הלילה לנחות?  

<עוזי יצחקי:>
לא. 

<היו"ר מירי רגב:>
זאת אומרת שהשר קבע שכל הלילה יהיו נחיתות. 

<חיים ביבס:>
אפשר להציע הצעת ייעול?

<היו"ר מירי רגב:>
כן. 

<חיים ביבס:>
אני מציע שקודם כול נשמע פעם אחת - -

<היו"ר מירי רגב:>
תכף נשמע. פשוט המנכ"ל צריך ללכת. 

<חיים ביבס:>
אבל הוא הכי פחות רלוונטי. הכי רלוונטיים זה רת"א ורש"ת. 
<היו"ר מירי רגב:>
הוא הכי רלוונטי מבחינתי. 

<חיים ביבס:>
הכי רלוונטיים זה רת"א ורש"ת - -

<היו"ר מירי רגב:>
לא, לא. 

<חיים ביבס:>
האם אנחנו יכולים לקבל פעם אחת אינפורמציה מה המסלול הסופי? לאן אנחנו מגיעים? הייתי שלוש או ארבע פעמים בבג"ץ – פעם אחת אמרו ככה, פעם אמרו אחרת. פעם אחת תגידו לנו כדי שנדע ולא נשקר לתושבים שלנו. נדע מה המצב האמיתי, וכל אחד יעשה את השיקולים שלו. אני רק אתן לך דוגמה. כמה פעמים הגעתי לבג"ץ, ובפעם הראשונה שהגעתי הפרקליט שייצג את משרד התחבורה הסביר לכולם שהטיסות הן בכלל בין 14:00 ל-18:00 בערב. הגיע 1 ביולי – התחילו הטיסות מ-23:00 עד 1:00 בלילה. אז רבותי, פעם אחת שנדע את האמת לאמיתה. אחר כך נתמודד עם מה שצריך, אבל רק שנדע את האמת. 
<היו"ר מירי רגב:>
תודה לך, יושב-ראש השלטון המקומי חיים ביבס. המנכ"ל, ההחלטה של השר לגבי הלילה היא החלטה מאוד משמעותית; היא החלטה שגורמת לנזק בלתי הפיך לילדים, לתושבים ולקשישים שכל הלילה נוחתים מעליהם מטוסים. 

<קריאה:>
כל שלוש דקות. 

<היו"ר מירי רגב:>
זאת החלטה בלתי סבירה. זה לא יכול להיות שכל שלוש דקות תהיה נחיתה. מילא, אתה מפסיק את זה מ-23:00 בלילה עד 5:00 בבוקר או בין 1:00 בבוקר ל-5:00 בבוקר. זאת החלטה שנראית סבירה שאומרת שאנחנו בעד "שמים פתוחים" אבל האזרחים האלה הם לא בלתי ניתנים להתייחסות. מילא, החליט על הנחיתות – אין בעיה. אז אם הוא יחליט לתקצב שיתקצב את המיגון של אותן שכונות. אבל הוא לא יתקצב את המיגון של אותן שכונות. הרי יש החלטה שאם סף הרעש הוא גבוה ומשום שיש גידול בטיסות – אין מה לעשות – יש גם גידול ברעש, לא יעזור כלום. המנכ"ל, זה לא הגיוני. 

<עוזי יצחקי:>
תכף נשמע מרשות שדות התעופה. 

<היו"ר מירי רגב:>
אבל גם הנחיתות האלה כל הלילה זה לא דבר הגיוני. השר גם קיבל את ההחלטה שלו בעצמו, ואני גם לא מבינה איך זה לא בא לאישור הממשלה, ותכף נקבל המלצות מה אנחנו עושים. אבל אם זאת החלטה בלעדית של השר היא גם יכולה להיות יתרון לנו, חברי הכנסת, בכך שהשר שמבין את השיקולים גם של הציבור שבא לדבר פה יחליט לשנות את ההחלטה. מכיוון שזאת החלטה שלו הוא יכול להגיד, שמעתי, הקשבתי, אני לא יכול כרגע להפוך את השדה בחיפה לשדה נוסף. יכול להיות שאתה צודק, את זה אני אבקש שהוועדה הציבורית תבדוק. אם באמת אי אפשר להשתמש בחיפה ורמת-דוד יהיה בעוד עשר שנים – שזה טוב, אבל לא יעזור כרגע למי שסובל – לפחות שהשר יחליט שההחלטה לגבי הנחיתות תהיה כמו ההחלטה על ההמראות, שלא יהיו גם נחיתות בין 1:00 ל-5:00. הרי אי אפשר גם לקבל החלטה שאנחנו רוצים הכול וגם לגרום למצב שאנשים לא יכולים לישון. אני מבקשת ממך שגם אתה תעביר את זה. חבל לי שאתה לא נשאר פה כדי לשמוע את הקולות של התושבים. 

<עוזי יצחקי:>
עומדים לאשר את התקציב של הרכבת. 

<היו"ר מירי רגב:>
אני מודה לך שהגעת לכאן. אני מקווה שתאשרו את תקציב הרכבת. אבל אני חושבת שההחלטה של השר לנחיתות בלילה מחייבת שיקול נוסף.

אני גם שמחה להגיד פה שגדעון סער ואני נלחמים במשך הרבה מאוד זמן נגד זה שהפקידים יקבלו החלטות במקום השרים ובמקום ראשי ערים או ראשי מועצות. יש לי כבוד גדול ליועצים משפטיים ולפקידים, אבל בסוף זאת החלטת שר. החלטת שר היא החלטה רחבה יותר שמתייחסת גם להיבטי ציבור. עם כל הכבוד שיש לי לכל יועץ בכיר שיושב פה ולכל פקיד בכיר שיושב פה בסוף יש שר שצריך לקבל החלטה. אז השר צריך לקבל החלטה רוחבית כוללת. אי אפשר להסתכל דרך החור שבגרוש. אם היה החור שבגרוש לא היה לנו הנגב. חייבים להבין שיש התייחסות רחבה יותר. החלטה של השר לנחות כל הלילה זאת החלטה שמקשה מאוד על החיים של תושבי דרום תל-אביב. אני מבקשת להביא את זה לידיעת השר, ואני גם מבקשת לקבל תשובה בעניין הזה בכתב או לקראת הדיון הבא. תודה רבה לך. 

מרגע זה אני רוצה לשמוע את התשובות למה שעלה בדיון הקודם. אני מבקשת שגיורא יתחיל. מכיוון שחיים ביבס לא היה בדיון הקודם, ויש כאן עוד כמה ראשי מועצה שהגיעו לדיון היום אני מעוניינת לשמוע ממך על נתיבי הטיסה הקיימים היום ועל הנתיבים העתידיים. אחר כך אני מעוניינת לשמוע מגנות על סף הרעש; וממשרד הפנים אני רוצה לשמוע, האם סף הרעש והנתיבים עומדים בתמ"א וברפורמה שאושרה. גיורא, בבקשה. 
<גיורא רום:>
יש מסמך שנמצא באתר האינטרנט של רת"א. הוא פתוח לציבור, וכל מי שרוצה להתכונן לדיונים כאלה יכול להיכנס לאתר האינטרנט של רת"א ויקרא. זה כתוב בעברית מדויקת, ערוכה, נכונה, והכול ברור בו. לא טוב שבאים לפני שקוראים את החומר. 
<קריאה:>
מה שם המסמך? 

<גיורא רום:>
"החלטת מנהל רת"א באשר לתבנית התפעול המבצעי של נתב"ג לאחר גמר מיזם שדרוג התשתיות מ-10 בדצמבר 2013". המסמך הזה מסכם עבודה של הרבה מאוד אנשים במשך למעלה משנתיים שבו היינו צריכים לרבע הרבה מאוד מעגלים. 

<זבולון קלפה:>
זאת עבודה שנעשתה רק על-ידי הדרגים המקצועיים או גם על-ידי דרגים ציבוריים? 
<גיורא רום:>
למה אתה מתכוון ב"גורמים ציבוריים"? 

<זבולון קלפה:>
אם עשית תבנית תפעול היא הוטמעה בתוך תמ"א, למשל? היא נבחנה גם על-ידי אספקטים ציבוריים? או אלה רק דיונים פנימיים של המשרד או של רת"א? 

<גיורא רום:>
העבודה הזאת נעשתה תוך הידברות בלתי פוסקת שמתעדת כל מילה. הכול הוקלט ושוקלט. הכול נמצא באתר של רת"א עם כל נציגי הארגונים המוניציפליים שעשויים להיות מושפעים מזה. 
<היו"ר מירי רגב:>
כולל הציבור? 

<גיורא רום:>
הציבור. יושבים פה הרבה מאוד אנשים שהיו נוכחים בהרבה מאוד פגישות. 
<קריאה:>
היא מדברת על הוועדה הציבורית
<גיורא רום:>
לא, לא. אל תבלבלו מושגים. הוועדה הציבורית עוסקת בסוגית רעש בהקשר אחר. 

<תומר רוזנר:>
לא נכון. תפקידה לייעץ לגורמים המוסמכים בנושא תבנית התפעול. 
<שלום בן משה:>
נכון מאוד. 

<היו"ר מירי רגב:>
ואל תדאג, היא גם תקבל הנחיה לעשות את זה מיד בסוף הדיון הזה. 

<גיורא רום:>
העבודה הזאת נעשתה עם הרבה מאוד דיאלוג עם הגורמים שמייצגים את הרשויות. אז קודם כול אני ממליץ לקרוא את זה. אני אנסה לתמצת את זה. קודם כול אנחנו סבורים שאנחנו עשינו את העבודה הזאת תוך ציות לתמ"א. יושבים פה אנשים בחלק הצפון-מזרחי שחושבים שאנחנו לא צייתנו לתמ"א, והדבר הזה יגיע, נדמה לי, ב-18 כי נציגי כל הגופים שנמצאים מצפון לנתב"ג הגישו עתירה מנהלית. אז יש פה ויכוח עקרוני האם יש ציות לתמ"א או לא. 
בואו נניח לרגע שאנחנו מאמינים באמת ובתמים שאנחנו מצייתים לתמ"א. תוך כדי ציות לתמ"א אנחנו חושבים שהתנועה האווירית צריכה להיות כדלקמן: המסלול העיקרי לנחיתה בנתב"ג נקרא 12. זה המסלול שעובר מעל דרום תל-אביב; המסלול השני לנחיתה נקרא 21 – זה המסלול שעובר מעל ראש העין - -

<היו"ר מירי רגב:>
עד עכשיו לא ישנו מהמואזין של כפר-קאסם, ועכשיו יהיה משהו שיפריע לרעש של המואזין. 

<גיורא רום:>
מי שיקרא את החוברת הזאת יראה שאנחנו הקצינו עד לא יותר מ-40% מהנחיתות מצפון. גם זה כפוף למגבלות שלא בשבתות ולא במועדי ישראל ולא בשעות הלילה. יתר המסלולים, אלה שהתמ"א מאפשרת להשתמש בהם יהיו לשימוש כפוף לתנאים מטאורולוגיים כי בסופו של דבר מטוס צריך לנחות מול כיוון הרוח. מה שמר ביבס ציין פה בעניין שעות הנחיתות לכיוון מודיעין, זה לפי החלטת פקחי הטיסה כשהם מקבלים את נתוני הרוח. כשיש רוח ממערב הנחיתות הן מזרחה. לכן הם משתמשים במסלול שנקרא 30 שזה מסלול 12 בכיוון השני. אלה בעצם שלושת המסלולים העיקריים: 12 שהוא המסלול העיקרי - -

<היו"ר מירי רגב:>
שזה דרום תל-אביב. 

<גיורא רום:>
שעובר מעל דרום תל-אביב; 21 שיקבל 40% מנפח הנחיתות - -

<היו"ר מירי רגב:>
באזור ראש העין ובארות יצחק - -

<קריאה:>
לא, בארות יצחק זה 03. 

<היו"ר מירי רגב:>
אני רוצה לשמוע רגע את גיורא. אני רוצה לקבל הסבר, בבקשה. 

<גיורא רום:>
וכפוף לרוח – בדרך כלל אחר הצהריים יש רוח מערבית שאם הרכיב שלה עולה על עוצמה מסוימת אז נוחתים ממזרח למערב. 

<היו"ר מירי רגב:>
שזה מודיעין. 

<גיורא רום:>
יש כמה תהליכים. חלק עוברים מעל מודיעין, וחלק חותכים הרבה יותר קטן ולא עוברים מעל מודיעין. 

לגבי המראה: השאיפה היא שכל ההמראות בנתב"ג יהיו על מסלול שנקרא 26. זה מסלול שבאופן כללי פונה לכיוון חולון ומערב ראשון לציון. זה מסלול ההמראות העיקרי. 

<קריאה:>
זה לא ראשון? זה דרום חולון ומערב ראשון. 

<היו"ר מירי רגב:>
הם למדו משר האוצר. הוא לוקח מועצה – חצי מקבלים הטבות וחצי לא. אז הוא אמר, אותו דבר פה. נחלק את ראשון לציון לדרום ולמזרח. נכון? 

<קריאות:>
- - -

<גיורא רום:>
אנחנו אפילו הסטנו את הנתיב כך שלא יעבור מעל בית הקברות מחשש טומאה לכוהנים. אז אנחנו 

נכנסים בעניין הערים לרמה של שכונות. 

<היו"ר מירי רגב:>
הגדלתם לעשות, גיורא. 

<גיורא רום:>
למרות שאני אומר לך שאם בזמן שעוברים מעל בית הקברות הם יושבים על בקבוק של מי עדן זה פותר את העניין של בית הקברות, אבל זה לדיון אחר. 
אז ההמראות הן על מסלול 26. לכאורה אפשר גם לנחות על מסלול 08 שהוא המסלול ההפוך ל-26.

<היו"ר מירי רגב:>
מה זה אומר? 

<גיורא רום:>
זה המסלול שנחתו בו במשך כל זמן השיפוץ. התמ"א לא מאפשרת על 08. 
זה בקליפת אגוז תבנית התפעול. אני רוצה לומר עכשיו כמה דברים בהתייחס לדבריו של מנכ"ל משרד התחבורה. תעזבו רגע את "שמים פתוחים". התעופה העולמית גדלה בשיעור של 5% בממוצע לשנה. זה השינוי במצב הכלכלי בעולם, מעמד הביניים, הנטייה לטוס. בארץ אנחנו חווים בשנה האחרונה עלייה בשיעור יותר גבוה, כנראה בגלל "שמים פתוחים". כשיש יותר טיסות, גברתי היושבת-ראש, יש יותר רעש. זה פיסיקה בכלל. אני לוקח רגע את הפרנסה מנציג המשרד להגנת הסביבה, ורוצה להסביר שחלק מהתמ"א זה סוג של אשראי רעש שמשורטט על פני המפה, ואומר לנו כמה רעש מצטבר ניתן לעשות באזורים שונים. שומה עלינו לא לעבור את אשראי הרעש. כל החישובים והמדידות שלנו מראים שנכון להיום אנחנו עדיין בתוך אשראי הרעש. גם כשמיתוספות טיסות זה לא שלא מיתוסף רעש, אבל עדיין זה פחות מהאשראי שלנו להשתמש ברעש. 
<היו"ר מירי רגב:>
כמה התוסף עד עכשיו לאשראי הרעש? 

<גיורא רום:>
אשראי הרעש לא מיתוסף. אשראי הרעש זה כמה שאת יכולה למשוך מהבנק - -
<ארנון גלעדי:>
הם בודקים את זה לפי יום מלא? 

<גיורא רום:>
זאת מדידה מתמשכת. 

<היו"ר מירי רגב:>
תכף המשרד להגנת הסביבה יסביר כמה רעש התוסף. 

<דב חנין:>
לא בפיקים ולא בשפל? 

<גיורא רום:>
המשרד להגנת הסביבה יסביר לך. זה תפקידו. 

<דב חנין:>
עוד שאלה בנושא הרעש, אדוני. 

<היו"ר מירי רגב:>
אבל הוא אמר לך שהמשרד להגנת הסביבה ידבר על הרעש. 

<דב חנין:>
מההיבט שלכם – אחת הטענות או התלונות הקשות ביותר נוגעות לרעש בשעות מנוחה. יש הבדל בין מטוס שנוחת בשעה 12:00 בצהריים לבין מטוס שנוחת ב-24:00 בלילה או ב-2:00 בבוקר. 
<גיורא רום:>
חבר הכנסת חנין, כשמודדים את הרעש המצטבר – שזה מה שמעניין – בקטע של הלילה האקוסטי שזה מ-22:00 בלילה עד 6:00 בבוקר, יש הכפלה פי עשרה. זאת אומרת אם אותו מטוס עושה רעש בגובה X, אותו מטוס שטס ב-1:00 נמדד כאילו עשה עשרה X רעש. לכן בנושא של הגנת הסביבה יש ערנות לעניין הזה.
<קריאה:>
ועדיין באירופה יש - - 

<היו"ר מירי רגב:>
סליחה, תודה. 

<גיורא רום:>
אני אגיד מילה על העולם אם יושבת-הראש תרשה לי. אבל לפני זה אני רוצה להגיד עוד שני דברים קצרים. קודם כול, לא יהיה שדה בינלאומי בחיפה – חבל להתעסק בזה. 

<היו"ר מירי רגב:>
אמרנו, עד שיהיה ברמת-דוד - - 
<גיורא רום:>
גברתי היושבת-ראש, לא יהיה שדה בינלאומי בחיפה. לא ניתן לעשות את זה, וחשוב להתרכז במה שאפשר, לא בדברים שהם חלומות באספמיה. 

דבר אחרון לגבי כל פעם אומרים לנו "בעולם הנאור" כאילו אנחנו יוצאים מהחדר ורואים פה את זימבבואה. אומרים לנו: "בעולם המערבי" או "באירופה". בארצות-הברית יש 600 שדות, ולמעט 12 שדות כל השדות משמשים 24 שעות ביממה. גם 12 השדות האלה זה לא בכוונת מכוון. זה כשחוקקו את החוק הם נשענו על משהו ישן. באירופה שזאת יבשת אחרת, אין מדינה שיש בה הפסקת טיסות מוחלטת. בבלגיה כאשר סוגרים את שדה התעופה של בריסל יש במרחק של 80 קילומטר עוד שני שדות: בשרלואה ובלייז'. אין מדינה באירופה שסוגרת את עצמה. אפילו "הית'רו" לא סגור. לכן כל פעם שמספרים לנו על אירופה אין כזה דבר. אני ער לעניין הרעש, וזה די מטריד אותי. אנחנו צריכים לפתור את הבעיה שלנו ולא כל הזמן לספר מה קורה בעולם הגדול הנאור. אנחנו מאוד נאורים. 
<ארנון גלעדי:>
- - -

<היו"ר מירי רגב:>
סליחה רגע. איך אתה מציע לפתור את זה? 

<גיורא רום:>
ארנון, אני שמעתי את ההצעות שלך לעבור דרך הפארק, ואנחנו עובדים על זה. 

<היו"ר מירי רגב:>
ארנון גלעדי, הפכת להיות מתכנן טיסה. אתה תקבל העלאה בדרגה, תאמין לי. ואז אתה תהיה יותר גדול מ - - - וזאת בעיה. גיורא, בבקשה. 

<גיורא רום:>
זאת הנקודה. צריך לנסות לפתור אותה. 

<היו"ר מירי רגב:>
אתה צודק, לא פתחתי בדברים ולא השוויתי את עצמנו לעולם. אנחנו רוצים לפתור בעיה מקומית נקודתית. איך אתה מציע לפתור את הבעיה של הרעש באילוצים שאמרת? והאילוצים האלה מובנים. 
<גיורא רום:>
הטיפול ברעש בכל העולם חלקו נוגע לעניינים שלא קשורים בקהל הקדוש הזה כמו למשל סוגי המנועים. אנחנו הגבלנו נחיתות של מנועים מסוג מסוים בארץ שרק לי מותר לאשר, ואני מאשר לעיתים נדירות. המנועים האלה נקראים stage 1, stage 2. הפרטים הטכניים לא חשובים כרגע.

הסוגיה או הפתרון בעולם עוסק בהקצאת הרעש, בחלוקת הרעש, בסיבובו על פני 360 מעלות. אנחנו ניסינו לעשות את זה כשעבדנו על התכנית הזאת. אני רוצה לומר עוד משהו כדי שאובן: התכנית הזאת לא נובעת מעניין הרעש, אלא קודם כול מעניין בטיחות טיסה שזה לא עניינו של הקהל פה כרגע. אבל היינו מאוד ערניים לכך שמיד אחרי בטיחות טיסה יש הנושא הסביבתי שאנחנו צריכים להשקיע בו הרבה מאוד מחשבה. קודם כול אם נצליח לשכנע את בית המשפט שאפשר לנחות מצפון אז תהיה נקודת עבודה חדשה, ותל-אביב תרגיש אחרת. ראש העין, בארות-יצחק, מזור – גם הם ירגישו אחרת, ומבחינתם זה יהיה לרעה. אז קודם כול הקצאת הרעש תתחלק אחרת. לכן אני גם מעודד מאוד את רש"ת לנחות על המסלול שנקרא 30 ממזרח כי בזה אני חוסך חלק מהרעש מתל-אביב.  
לגבי ההחלטה לא לאפשר נחיתות בלילה – כמו שציינת בצדק רב זאת החלטה של ממשלה. 
<היו"ר מירי רגב:>
לא בדרג של ממשלה, אלא בדרג של שר התחבורה. בממשלה יש כמה שרים. ההחלטה לנחות בלילה היא של שר התחבורה.
<גיורא רום:>
אני אומר לך למה, לעניות דעתי, זה יותר מזה. אנחנו לא עוסקים בקלוב תעופה שאנשים באים, שוכרים ג'מבו ועושים אירובטיקה 40 דקות. הטיסות זה חלק מיצירת התל"ג של המדינה. מי שמופקד על התל"ג של המדינה צריך להחליט כמה הוא מוכן לוותר על התל"ג בשביל נושאים סביבתיים - -

<היו"ר מירי רגב:>
זה לא נושאים סביבתיים, גיורא - -

<גיורא רום:>
- -  מעבר לאספקטים תפעוליים די מורכבים. ברור לכם שמטוסים שצריכים לצאת מפה ב-5:00 בבוקר צריכים להגיע מאירופה במהלך הלילה כי אתמול הם יצאו לאירופה ב-15:00 אחר-הצהריים.  
<דב חנין:>
אחד המהלכים הגדולים והחשובים שאתם עשיתם נוגע לנושא של המסלול הנוסף. כשאני מסתכל על הנתונים האפשריים בשדה התעופה, יכולת שדה התעופה להתמודד עם כמות גדולה יותר של טיסות דווקא בשעות היום כשיש לנו את ההרחבות שאתם הובלתם – וכל הכבוד על כך – היא הרבה יותר גדולה. אז למה בכל זאת אנחנו תקועים עם מצוקה כל כך קשה בשעות הלילה? 

<גיורא רום:>
אתה לוקח אותי פה להסבר איך עובדת התעופה. אני אנסה לעשות את זה בצורה הכי מתומצתת. אמרתי בפעם הקודמת – אתה לא היית פה, וננזפתי על-ידי חברת הכנסת זנדברג – התשתית הכלכלית ליכולת להפעיל טיסות של חברות ישראליות היא שבטיסות לטווחים של עד חמש שעות הם יכולים לעשות עם כל מטוס לעשות שני סבבים ביום. ההצדקה הכלכלית לקיומו של מטוס היא כמה שעות מתוך 24 שעות ביממה הוא נמצא באוויר. מטוס על הקרקע לא מייצר הכנסה. לכן חברה כמו "אל-על", אם היא לא מבצעת בכל מטוס שטס לאירופה וחזרה שני סבבים ביום, היא יכולה לסגור את עצמה. בשני סבבים ביום מתחילים ב-5:00 בבוקר, טס 4.5 שעות לפריס, לברלין או ללונדון לדוגמה; שם המטוס נמצא שעה וחצי על הקרקע, 4.5 שעות חזרה, ושעה וחצי על הקרקע – שוב ושוב. רואים שהנחיתה האחרונה של הטיסה השנייה היא אחרי חצות כדי שהמטוס יוכל להמריא שוב בחמש בבוקר. זה לפני שאני נכנס לניתוח מאוד מורכב של כל מערכת הטיסות העולמית שבאה לפה או של מערכת הטיסות לטווחים רחוקים. 
<דב חנין:>
זאת אומרת הבעיה היא לא בעיה של יכולות של שדה התעופה. לשדה התעופה יש יכולות, והקושי הוא מבחינת התפעול של המטוסים. 

<היו"ר מירי רגב:>
הוא אמר את זה בצורה מאוד ברורה בפעם שעברה. 

<גיורא רום:>
התעופה קיימת לא לשעשועים. צריך להיות לה רזון-דה-טרה עסקי כדי שהיא תתקיים. כמו שאמרתי, כשלא נוחתים בבריסל נוחתים בלייז' וכן הלאה. אלה דברים עם הרבה מאוד משתנים. לא אכפת לי אם פעם תהיה תת-ועדה להציג את זה. 
<היו"ר מירי רגב:>
גיורא, אני מבינה את העניין וגם הסברת את עניין הלילה מצוין. זאת באמת החלטה של השר, ובעיניי זה גם עניין כלכלי.  אם זה עניין כלכלי, וכולנו רוצים ש"אל-על" תמשיך לפעול ותהיה רווחית- -

<גיורא רום:>

זה עניין כלכלי למדינה - -

<היו"ר מירי רגב:>
- - ושתוזיל את כרטיסי הטיסה, לדוגמה. לא שאלה שטסים כל הזמן גם מקבלים - - -

<גיורא רום:>
זה לא "אל-על", זה התל"ג של המדינה. 

<היו"ר מירי רגב:>
הבנתי, התל"ג של המדינה. אני רוצה לשאול אותך – אם התל"ג של המדינה קופץ, בואו נשקיע כסף במיגון אקוסטי לאותם אנשים שסובלים מזה. הרי בסופו של דבר יש פה אנשים. הם לא רובוטים, לא מזיזים אותם ממקום למקום. אלה אנשים שעברו לשם, גרים שם, באו מתוך התחייבות לגור במקום מסוים. אין בעיה – המדינה קיבלה החלטה – אנחנו רוצים תל"ג. 

<גיורא רום:>
אפשר לשנות היום כל דבר. יש היום כללים ברורים איזו רמת רעש מצטברת נותנת זכות למיגון. בשנתיים האחרונות רשות שדות התעופה מיגנה את מושב בני-עטרות. אני הנחיתי את רשות שדות התעופה למגן את כל מבני הציבורי בבארות-יצחק ובמזור אף על פי שאין שם הצטברות של הרעש המצרפי. יש כללים. אנחנו כל הזמן פועלים בציות מוחלט לכללים. מי שמוסמך לשנות כללים שישנה אותם. 
<היו"ר מירי רגב:>
תודה רבה על ההסבר. 

אני מבקשת לשמוע מהגנת הסביבה ומאודי על סף הרעש. גיורא אמר דבר מאוד ברור: ככל שיש יותר טיסות יש יותר רעש. האם הרעש המצטבר הזה באמת עובר את הסף או לא? 
<סטיליאן גלברג:>
ב-1997 הממשלה קיבלה החלטה לאשר את תכנית המתאר הארצית. התכנית קובעת סף מיגון. הסף הוא מצטבר ולא לוקח בחשבון טיסה בודדת, אלא סך הכול רעש. כפי שגיורא אמר כל טיסה בלילה נחשבת כ-10 טיסות מאותו סוג בשעות היום. דהיינו נותנים קנס של פי עשרה לכל טיסה בלילה כדי לקחת בחשבון את רגישות היתר שיש לאנשים בשעות הלילה כשרעש הרקע נמוך. יש מערכת ניטור רעש סביב נתב"ג, במיוחד בשני צדי נתיבי ההמראה. בהמראה יש חופש פעולה יותר גדול מאשר בנחיתה – בנחיתה זה בקו ישר לכיוון המסלול – ובאותן תחנות ניטור יש סף לאירוע בודד לאותה שנייה שהרעש המקסימלי מגיע לתחנת הניטור. אחד הדברים הראשונים שרשות התעופה האזרחית עשתה כשהאחריות עברה אליה מהמשרד להגנת הסביבה זה להוריד את ספי הרעש האלה בעקבות ההתפתחות הטכנולוגית שגורמת לכך שהמטוסים היום הם הרבה יותר שקטים מהמטוסים לפני 20-10 שנה. 
<גיורא רום:>
לקנוס את מי שעובר את זה. 

<היו"ר מירי רגב:>
אני רק שואלת אותך שאלה: האם הם עוברים את סף הרעש או לא? היום במסגרת "שמים פתוחים" ובמסגרת הגדלת 10% של הטיסות, האם זה עובר את סף הרעש המצטבר או הבודד או לא? 
<דב חנין:>
סטיליאן, עוד שאלה בהקשר הזה. יש הבדל גדול בין רעש שגורם לנזק בריאותי שזאת באמת שאלה של הצטברות, לבין מה שאנחנו מדברים עליו שזה מטרד רעש. גם אם יש טיסה בודדת אחת ב-23:00 בלילה, והילד התעורר אז זה לא משנה מה מצטבר כל היום. 

<סטיליאן גלברג:>
אין שום ספק שפגיעה בשינה זה נזק בריאותי. זה מאירוע בודד. לכן יש אותם הספים - -
<היו"ר מירי רגב:>
אבל תענה לי. תן נתונים, דבר נתונים. אנחנו אוהבים לראות נתונים. 
<סטיליאן גלברג:>
לגבי הרשאת הרעש – בתכנית מתאר ארצית יש שטח של 64 קילומטר מרובע סביב נתב"ג, ובאותו תחום מפלס הרעש המצטבר לא צריך לעלות מעל 60 דציבל - -
<היו"ר מירי רגב:>
אתה רוצה לבלבל אותי עם הפרטים. אני שואלת אותך שאלה: האם זה עובר את סף הרעש? 

<סטיליאן גלברג:>
זה לא עובר. 
<היו"ר מירי רגב:>
זאת אומרת בדרום תל-אביב, ראש העין, מודיעין – לא עובר את סף הרעש. 

<סטיליאן גלברג:>
בראש העין אין אפילו טיסה אחת. בדרום תל-אביב הוועדה המקצועית והוועדה הציבורית שפועלות מכוח התמ"א, גילו שבדרום תל-אביב יש חריגה מהאשראי שהמדינה נתנה. 

<היו"ר מירי רגב:>
יפה. עובר את סף הרעש. יש פה אמירה – בדרום תל-אביב זה עובר את סף הרעש. 

<סטיליאן גלברג:>
בגלל זה הוועדה הציבורית דרשה מגופי התעופה להפחית את מספר הנחיתות בלילה. מזה יצאה התכנית לשדרוג מסלול 03 ו-21. כש-03, 21 יהיה פעיל אתה יכול להסיט את מספר נחיתות שיש היום בלילה. היום יש הרבה נחיתות בלילה מכיוון שכל פעם שבא מטוס לנחיתה אתה סוגר את שדה התעופה להמראות. 

<זבולון קלפה:>
גם עם זה יש בעיה. גם לגבי 21 ו-03 יש במסגרת התמ"א תבנית טיפול שאתה התחייבת לה כמדינה יחד עם רת"א. יש שם כל מיני הגבלות שקבעתם לעצמכם. אז עכשיו תעשו שבת לעצמכם ותקבעו שאפשר? הרי לקח 20 שנה לגבש את התמ"א ואת תבנית התפעול - -

<סטיליאן גלברג:>
נכון. 

<זבולון קלפה:>
- - הגעתם להסכמות, ועכשיו אתה אומר שאתה תעשה במסלול 21, 03 אחרת ממה שכתוב בתמ"א.  

<סטיליאן גלברג:>
ממש לא. 

<היו"ר מירי רגב:>
רגע, תכף נשמע. חבר הכנסת זבולון קלפה שגם עסק בנושא הזה  - - 

<זבולון קלפה:>
שלושה אסור. עד שלושה מותר. 
<היו"ר מירי רגב:>
משרד הפנים יעדכן האם זה בהתאם לתמ"א. כרגע נציג הגנת הסביבה אומר לנו שמשום שנעשתה בדיקה של סף הרעש בדרום תל-אביב - -
<סטיליאן גלברג:>
בעקבות דרישת הוועדה הקמנו מיד תחנת ניטור.
<היו"ר מירי רגב:>
איזה מזל שיש ועדת פנים. איזה מזל. 
<ארנון גלעדי:>
איזה מזל שאת פה. 

<היו"ר מירי רגב:>
אולי אני אחליף בסוף את שר התחבורה. מי יודע. 

<ניצן הורוביץ:>
למה לעצור שם? 

<היו"ר מירי רגב:>
לאט-לאט. אני עולה לאט-לאט. אני לא חזירה, לא רוצה הכול בבת-אחת. אני שמחה שהוועדה עשתה משהו. 
<סטיליאן גלברג:>
הוקמה תחנת ניטור בשיתוף עם התושבים. מ-3 באפריל תחנת הניטור פועלת. השווינו עם תוצאות הניטור שעשינו ב-2009 לפני תחילת הפרויקט של השדרוג. אין תוספת ברעש. למעשה, המצב חזר למה שהיה ב-2009. זה לא אומר שזה מצב טוב, אבל זה בדיוק אותו מצב. 

<ארנון גלעדי:>
זה מעבר לתקן הנדרש. 

<סטיליאן גלברג:>
כל עוד לא יפעילו בשעות היום עם המגבלות שנקבעו על-ידי הוועדה. תוצאות הוועדה שגיורא עמד בראשה הן תוצאות לא טובות לראש העין ולא לאף אחד, אבל זה הכי טוב שאפשר להשיג. 
<היו"ר מירי רגב:>
בכמה אחוזים זה מעל התקן? 

<סטיליאן גלברג:>
זה לא באחוזים. מעל הקו הזה זה חורג כ-2 ק"מ לכיוון מערב. 

<היו"ר מירי רגב:>
זה לא העוצמה. 

<סטיליאן גלברג:>
זאת לא העוצמה. 

<היו"ר מירי רגב:>
בקיצור, אני שמחה. אתם הבנתם שיש כאן בעיה, ולכן כינסתם את הוועדה הציבורית. מי השופט שעומד בראש הוועדה הזאת? 
<אילנה שפרן:>
לא עומד בראש הוועדה הזאת שופט. אני עומדת בראש הוועדה הזאת. אני ראש אגף תחבורה במנהל התכנון במשרד הפנים, ואני גם משמשת יושבת-ראש הוועדה הציבורית. בראש הוועדה הציבורית לא עומד שופט או משפטן. המשפטן עומד בראש המנהלה שאחראית על המיגון האקוסטי. זה תפקיד אחר. הוא מטפל בכל הבירוקרטיה של המיגון האקוסטי של המבנים הזכאים. 
<היו"ר מירי רגב:>
ואת כינסת את הוועדה בעקבות הדיון שהיה בישיבה הקודמת, והוועדה כרגע סיימה את העבודה שלה או לא? 

<תומר רוזנר:>
זאת ועדה קיימת. 

<שפרן אילנה:>
הוועדה הציבורית היא מכוחה של התמ"א. היא מתכנסת אחת לשנה כדי לבדוק את הרעש שנעשה באותה שנה, והאם הוא עולה על הרעש המותר. 
<היו"ר מירי רגב:>
האם היום המנהל עובד לפי התמ"א גם בעניין של המסלולים וגם בעניין של הרעש? 
<אילנה שפרן:>
מה שנסלל נסלל כדי ליישם את התמ"א הזאת. התמ"א שאושרה ב-1997 נעשתה אחרי הרבה  דיונים עם שיתוף של כל הרשויות. יש פה כמה מוותיקי התמ"א הזאת: סטיליאן ומוטי ששון. סליחה אם אני לא זוכרת עוד. גם אני מטפלת בתמ"א הזאת ב-20 השנים האחרונות. אחרי דיונים מאוד גדולים עם כל הרשויות לאורך שנים נקבעה תבנית - -

<חיים ביבס:>
זה לא עם כל הרשויות כי מודיעין לא נכללה בתמ"א, ועד היום היא לא נכללת. בית-משפט בסופו של דבר לא אמר את זה. התשובה שלכם בבג"ץ הייתה תשובה לא נכונה. זה מה שאמרתם, אבל מה לעשות – כשקבעתם את התמ"א מודיעין לא הייתה קיימת בכלל. 
<אילנה שפרן:>
חלוקת הרעש או כפי שנאמר פה, אשראי הרעש נקבע אחרי דיונים מאוד ארוכים בשיתוף הציבור והגורמים שאחראים על התעופה ומאפשרים תעופה מתוקף האחריות שלהם. 
<ארנון גלעדי:>
כשאת אומרת "שיתוף ציבור" למה את מתכוונת? 

<אילנה שפרן:>
אני מתכוונת לכך שהשתתפו פה כל ראשי הרשויות שהיום באזור. אולי מודיעין לא הייתה אז בתמונה - -

<שלום בן משה:>
לא הייתה, לא "אולי". 

<אילנה שפרן:>
אבל בהחלט היו פה דיונים בשיתוף כל הגורמים. 
<קריאות:>
תל-אביב לא הייתה. 

<אילנה שפרן:>
אני לא אמרתי  - -

<היו"ר מירי רגב:>
תל-אביב בחרה לא לבוא. תשאל את רון. 
<קריאות:>
- - -

<אילנה שפרן:>
מוטי ששון היה מאוד פעיל. זה אני יכולה לספר. 

אשראי הרעש הזה נקבע כבר אז, והיום אנחנו לא חורגים ממנו, למעט באותה בדיקה שנערכת אחת לשנה. התמ"א קבעה ועדה ציבורית מקצועית שבוחנת אחת לשנה מה מצב הרעש באותה שנה. 
<היו"ר מירי רגב:>
מי כוללת הוועדה המקצועית? 

<אילנה שפרן:>
הוועדה המקצועית כוללת את משרד התחבורה, משרד הגנת הסביבה, רת"א – אני יכולה להסתכל ולהגיד לך בדיוק. 

<היו"ר מירי רגב:>
רק משרדי ממשלה. 

<אילנה שפרן:>
כן. היא עושה את הבדיקה שמגיעה לוועדה הציבורית ששם חברים נציגי ציבור. 

<היו"ר מירי רגב:>
מתי תוכלי להציג בוועדה את ממצאי הוועדה הציבורית שלך לשנה האחרונה? 

<אילנה שפרן:>

עקרונית אחת לשנה אנחנו מתכנסים בשביל לראות. 
<היו"ר מירי רגב:>
מתי ההתכנסות השנה? 

<אילנה שפרן:>
בתחילת מאי. אני לא זוכרת בדיוק את התאריך, אבל יש לנו שוב דיון. 

<היו"ר מירי רגב:>
זאת אומרת אם בסוף מאי אני מזמנת את הוועדה הציבורית ואותך כיושבת הראש כדי להציג לי האם המנהל עובד בהתאם לתמ"א גם בעניין המסלולים וגם בעניין סף הרעש, את תוכלי לתת לי תשובות ברורות? 
<אילנה שפרן:>
כן, אנחנו יכולים להציג את תמונת הרעש לשנה האחרונה, ולהראות איך היא ביחס לאשראי הרעש שנקבע. 

<היו"ר מירי רגב:>
יש כאן המלצה נוספת של היועץ המשפטי, והוא שואל שאלה נכונה, ולכן אני חוזרת עליה: האם לא נכון לעשות שינוי בסף הרעש - -

<תומר רוזנר:>
לא. 

<היו"ר מירי רגב:>
אז תשאל. 

<תומר רוזנר:>
השאלה היא האם בעקבות השינויים המפליגים שחלים בשנה האחרונה מאז יולי שנה שעברה, האם נכון שהוועדה הציבורית תבקש לקבל את תמונת הרעש יותר מפעם אחת בשנה בשנה הקרובה כדי לעקוב בצורה צמודה יותר אחרי השינויים שחלים? בהנחה שהמסלול הצפוני יופעל ביתר שאת בהנחה שאנחנו שומעים פה על גידול ניכר מעבר לגידול הטבעי במספר הטיסות ובמספר הנחיתות. השאלה אם אין מקום לעשות את זה. 
<זבולון קלפה:>
גם במקביל – זה לא מונע מהם להגיש בקשות לשימוש חורג? 
<היו"ר מירי רגב:>
אילנה, הבנתי. 

<אילנה שפרן:>
אני צריכה לתת לך עוד כמה תשובות. 

<היו"ר מירי רגב:>
אל תדאגי, את תוזמני, את תהיי המרכז בפעם הבאה. גנות, יש לך משהו להוסיף לפני שאני עוברת לציבור? אתם לא רוצים להסתבך עם אף אחד? המנכ"ל הלך. 


ארנון, אתה ראשון הדוברים ואחר כך ראש העין. 
<ארנון גלעדי:>
ראשית, אני רוצה להודות לך על ההיענות ועל הטיפול המהיר בנושא מטרדי הרעש. זה לא דבר שנהוג במחוזותינו שנבחר ציבור לוקח דברים ועושה אותם בצורה מידית. 

<חיים ביבס:>
מקווה שתזכור לה את זה. 

<ארנון גלעדי:>
אני מתכוון לזכור את זה ולשתף אותך יחד אתי. 

<היו"ר מירי רגב:>
ביבס, אתה תמיד מפריע לי. 

<ארנון גלעדי:>
כמו שציינת, אנחנו לא מומחי תעופה, ואין לנו שום ניסיון תעופתי, אבל אנחנו חיים את החיים היומיומיים. כפי שציינתי בפעם הקודמת, מי שגר בדרומה של העיר לא רק סובל, אלא זה סיוט אחד שלהם בשעות הלילה. השיקולים הכלכליים של מדינת ישראל הם חשובים. אין ספק שהם חשובים, ואין ספק שהממשלה בסופו של דבר צריכה לקחת את המכלול גם של התל"ג, אבל בסופו של דבר זה לא דורס את הזכויות של האזרחים והתושבים שחיים שם יום-יום. מי שמתעורר ב-2:00 לפנות בוקר מרעש של מטוס לא יכול להמשיך לישון. גם זה פוגע בתל"ג בסופו של דבר כי זה פוגע ביכולת שלו ביום העבודה את מה שהוא צריך לייצר. אדם שלא ישן בלילה ומתעורר ב-2:00 לפנות בוקר לא מצליח להירדם כי הנחיתות הן כל 5-3 דקות בגובה של לא יותר מ-400 מטר מעל בתי התושבים בדרומה של העיר. 
<גיורא רום:>
אני מבין שאתה חושב שאנחנו חיים על כוכב הלכת אורנוס - -
<ארנון גלעדי:>
אני לא אמרתי - -

<גיורא רום:>
- - ובאים לעבודה עם חללית האם. 

<ארנון גלעדי:>
ממש לא אמרתי. 

<גיורא רום:>
אנחנו גרים בראש העין, בדרום תל-אביב, במודיעין - -

<ארנון גלעדי:>
אין לי ויכוח אתך, לא הפרעתי לך. 

<היו"ר מירי רגב:>
מי זה "אנחנו"? מקבלי ההחלטות או העובדים אצלך? אודי, אתה גר שם? 

<ארנון גלעדי:>
אדוני, לא הפרעתי לך. 

<גיורא רום:>
אני לא צריך שיסבירו לי מה זה רעש. 

<ארנון גלעדי:>
סליחה, אדוני המורה, אנחנו קראנו את החומר שביקשת מאתנו ללמוד, וראינו שעשית עבודה כדי לרבע את המעגל שיש סטיות מהתמ"א עצמה בנושא של הנחיתות. אז אנחנו ערים לזה. אז קראנו גם את המסמך שלך. 
אבל יחד עם זה אני מציין מצב עובדתי. המשרד להגנת הסביבה אומר שיש חריגה של הרעש. שנית יש הפרעה תקינה לחיים הסדירים שלנו בדרומה של העיר; ושלישית אנחנו דורשים מידית – ולא מעניינים אותי השיקולים הכלכליים של כאלה ואחרים – שכמו שיש עוצר טיסות בשעות הלילה שיהיה גם עוצר של נחיתות. אתה רוצה – תפנה אותם לירדן, תפנה אותם לאן שאתה רוצה. אבל אנחנו רוצים לקבל את החיים שלנו בחזרה. זה שונה ממה שהיה לפני שלוש שנים – גם התדירות, גם הגובה וגם הרעש שונים משמעותית ממה שהיה לפני שלוש שנים. אני אומר לך את זה כמי שגר במקום הזה גם בעבר וגם היום.  

<היו"ר מירי רגב:>
תודה רבה. חבר'ה, יש לנו פה עוד דיון ענק על שדה בריר. 
ראש העין, בבקשה, ואחרי זה חבר הכנסת ניצן הורוביץ. שלום, בבקשה. 

<שלום בן משה:>
רציתי לומר קודם כול לפרוטוקול שהתקיימה ישיבה לפני הישיבה שקיימת אצלך, עם חבר הכנסת, חברי הטוב, לפני שלושה חודשים. בישיבה הזאת סוכם שעד סיום הפגרה יתקיים דיון בין הגופים השונים כדי ללבן ולנסות להגיע למשהו. לא התקיים שום דיון. שנית, גיורא אמר בהגינות רבה מאוד בדברים שלו שהמצב של ראש העין יהיה רע יותר מהמצב הנוכחי, ולית מאן דפליג שכשטסים מעליך בגובה של 1,000 מטר או 400 מטר יש יותר רעש. לא צריך את המשרד להגנת הסביבה שיבדוק את הרעשים האלה. זה מה שיקרה בראש העין, בג'לג'וליה, בכפר-סבא, בכפר-קאסם, באורנית וכו'.

 שנית, בתמ"א שסוכם עליה בהסכם שנעשה עם היישובים כפשרה סוכמו שלוש מגבלות שעל-פי מה שיהיה המגבלות האלה לא מתקיימות. ראשית סוכם שבמסלול החדש שיטוס מעל ראש העין יטוסו גם מטוסים עם ארבעה מנועים – ואין. שנית כתוב שהטיסות יהיו בשעות העומס. אני לא מכיר "שעות עומס". 

<היו"ר מירי רגב:>
אילנה, תציגי את זה אחר כך בדיון שתוזמני אליו בסוף מאי לוועדה. תרשמי לך את כל הנקודות. 

<שלום בן משה:>
שנית, כתוב שם "שעות עומס". אני לא יודע מה זה שעות עומס שהן 11 שעות ביממה. אין חיה כזאת. גם היום יודעים להגדיר שעות עומס יותר מוגבלות. הרחבת שעות העומס לא מקובלת. 

הדבר השלישי שמופיע שם הוא שהמסלול יהיה מסלול משני ולא ראשי. בשינויים שמדובר עליהם בפועל זה יהיה מסלול לא משני. אלה שלוש הנקודות שהשינויים שגיורא גיבש בשנתיים האחרונות משנים את המצב הנוכחי. לראש העין זה נזק עצום. זה נזק כלכלי מאוד גדול כי עכשיו קולטים עוד 60,000 תושבים שבאים להרים ולגבעות, ועליהם ינחתו המטוסים. אין דבר כזה. זה דבר חמור מאוד. 
<היו"ר מירי רגב:>
תודה רבה, שלום. חבר הכנסת ניצן הורוביץ, בבקשה. לאחר מכן ראש עיריית ראשון לציון. 

<ניצן הורוביץ:>
גברתי היושבת-ראש, תודה על הדיון ותודה שאת מקיימת אותו כדיון המשך, ואני משבח אותך שאת גם רוצה להמשיך. זה נושא חשוב. היום מאות אלפים בדרום תל-אביב מרגישים את מה שהרגישו בחולון-בת-ים בשנים האחרונות. אז זה קיבל פחות תשומת לב, וחבל, אבל צריך לדון בזה. 

אנחנו מבינים את האילוצים של שדה תעופה בלב אזור צפוף, ומטוסים צריכים לנחות ולהמריא. אבל יש בכל זאת שלושה דברים שבמסגרת האיזונים צריך לדחוף יותר. חבל שהמנכ"ל הלך, אבל אני אגיד לו את זה גם ישירות. גיורא, אני ממשיך את מה שאתה אמרת בדיון הקודם לגבי מערכת הנחיתה שתאפשר למטוסים לעשות את זה לא בקו ישר. צריך לעודד את זה. אני מבין שזה עוד כסף וזאת התקנה במטוסים. אבל זה פתרון שיוכל לאפשר גם בטיסה באזורים צפופים לעשות את התמרון כדי להפחית רעש. אני מבין את האילוצים אבל צריך לעשות מה שאפשר כדי להפחית. אם המערכת הזאת יכולה לתרום אז תדחפו את העניין הזה.  

<גיורא רום:>
זה מתייחס בעיקר לראש העין. 

<ניצן הורוביץ:>
בסדר - -

<היו"ר מירי רגב:>
גם תימנים, אבל אנשים. אנחנו גם גרים בראש העין. 

<גיורא רום:>
אני רק רוצה ליישר ציפיות. זה יעזור לראש העין. 

<ניצן הורוביץ:>
אז אם זה יעזור צריך לתת לזה "פוש". 

מירי, בעניין הלילות – ברור שאי אפשר להפסיק לגמרי, אני מבין את זה, אבל חייבים להפחית קצת את  הלילות. אני מבין שזאת החלטה של השר, אני מבין שעושים את השיקולים. להרגשתי, צריך לתת יותר משקל למה שמרגישים התושבים כי זה מטרד מאוד קשה. התלונות והמכתבים שאני מקבל – זה אחד הנושאים הכי הקשים שפונים בהם. 
נושא שדה התעופה הנוסף – אני מבין שזה לטווח ארוך, אבל המאמץ צריך להיות לכיוון דרום ונבטים ולא שדה צפוני. אני יודע שזה לא כאן ועכשיו, אני יודע שזה לא שנה הבאה, אבל שם חייב להיות המאמץ. כי בלי פתרון לטווח ארוך אנחנו נתכנס כאן, מירי, כל שנה, ויהיה רק יותר רעש ויותר בעיות. 
<היו"ר מירי רגב:>
עיר הבה"דים וכל צה"ל יהיה שם. זה יכול להיות מהלך משלים יותר, גדול יותר. 

<ניצן הורוביץ:>
נבטים. אני מודע לבעיות עם חיל האוויר, אבל לטווח ארוך זה הפתרון. 
<היו"ר מירי רגב:>
חיל האוויר לא מנהל את המדינה למרות שגיורא רום בא משם. נבקש לקיים דיון. 

<ניצן הורוביץ:>
לגיורא יש מניות – אין בעיה. אבל נבטים. 

<היו"ר מירי רגב:>
אנחנו נבקש לקיים דיון כדי להבין בהיבטים הסביבתיים למה אתם בוחרים שדה כזה ולא אחר. נשמח לשמוע את זה, אבל זה לא יהיה בפגרה. 

ראש עיריית ראשון לציון, בבקשה. לאחר מכן חבר הכנסת דב חנין. 

<דב צור:>
אני מבין שהדיון מתקיים כי תושבי תל-אביב סובלים עכשיו במשך כמה חודשים את מה שתושבי ראשון לציון שוכנעו לסבול במשך שלוש שנים. 

<היו"ר מירי רגב:>
מה לעשות שלא הצלחתם לדחוף את הדיון הזה? 

<דב צור:>
אני רק רוצה שנדע כי הרשויות מסבירות כאן הסברים כאלה מלומדים, מה אמרו לנו שהלכו לשלוש שנים. אף אחד לא דיבר על בעיית רעש. אמרו שנמל התעופה בן גוריון לא יכול לעמוד בתוספת צפויה של טיסות בגלל בטיחות, וזאת שאלה של חיים ומוות אם לא יפתחו את המסלול הנוסף. זה שהוא יאפשר חלוקת רעש – מה זה נוחות לעומת חיים ומוות? זה מה שהסבירו לנו. שלחו אותנו להסביר לתושבים שלנו את הדבר הזה, שאם לא נוסיף מסלול נוסף – אם לא נאפשר את הסבל הנוסף למשך תקופה – גם תושבי ראשון לציון ייהרגו, חלילה, בהמראות ובנחיתות, ובחולון ובבת-ים וכן הלאה. לכן היינו חייבים לעשות את זה. זה מה שהסברנו להם. אבל התנאי היה – ולא הסיפורים האלה של חלוקת רעש – שייפתח המסלול הנוסף. המדינה הלכה להשקיע מיליארד שקל בהרחבת המסלול הנוסף בלי שיהיה לה אישור לעשות בו נחיתות? אז בשביל מה עשו את כל הדבר הזה? בשביל מה הוליכו אותנו לכל הסבל הזה במשך השנים? איך אפשר לתפוס את זה בכלל? 

<היו"ר מירי רגב:>
זה נושא שאני מבקשת מאילנה לבדוק. 

<אילנה שפרן:>
אבל התמ"א אפשרה את זה. 

<היו"ר מירי רגב:>
הפרשנות של התמ"א. אומר כאן היועץ המשפטי – אנחנו נעביר לכם שאלות מאוד ברורות לגבי התמ"א – לך, לבינת שוורץ ולשר הפנים. 

<אילנה שפרן:>
אין בעיה. אני רק אומרת מראש שזה מסלול שהוא מתוקף התמ"א. 

<דב צור:>
אותן רשויות הסבירו לנו שיש מערכות ניווט – אז זה נקרא "ארנה", ועכשיו הסביר לי גיורא שזה נקרא אחרת – שמאפשרות ניווט יותר מדויק של טיסה. לפעמים סטייה של 100 מטר באוויר פוגעת פגיעה עמוקה. היום גיורא מסביר שלא. הבטיחו לנו לפני 4 שנים שזה יהיה תוך שנה. היום אומרים שהמערכות האלה לא מותקנות, ובחלק מהמקומות לא קיימות. סליחה, זאת שאלה של כסף להתקין ולהכשיר את הטייסים ואת המטוסים. חייבים לוודא שהמדינה עוד לפני המיגון שמה את המכשירים האלה. חברה שאין לה אפשרות לעשות את הניווט הזה שלא תטוס פה.

דבר שלישי, בחלוקה של הרעש בין תל-אביב לבין המסלול החדש המוארך, יש גם חלוקה של המראות. לא כתוב בשום ספר שחולון, ראשון לציון ובת-ים צריכות לספוג את כל ההמראות, שהן הרבה יותר קשות מהנחיתות, דרך אגב.  
<קריאה:>
אין המראות בלילה. 

<דב צור:>
מי אמר שלא ממריאים בלילה? תבוא, אני אראה לך את ההמראות בלילה. 

<קריאות:>
- - -

<דב צור:>
אנחנו מתעוררים עכשיו לא מנחיתות, רק מהמראות – ובלילה. 


יש מסלול נוסף שהצענו לרשות שדות התעופה, והיא הלכה לבדוק אותו. המסלול הזה עובר על 431. לא באיזה פארק שזה יפגע משני הצדדים כי אין משמעות לרוחב של פארק. השטח המטרופוליני שנמצא בין ראשון לבין נס-ציונה – כביש 431 – זה שטח פתוח. בעבר חשבנו שאי אפשר להשתמש בו ליציאה החוצה מערבה בגלל הבסיס שנמצא בחוף הים של ראשון שהוא כביכול סודי. כשהסתבר שהיינו צריכים לנחות שם הסתבר שאין בעיה עם הבסיס הזה. נוחתים מעליו. אז אפשר גם להמריא מעליו. הצענו את זה. המתנגד היחידי לתהליך הזה היה חיל האוויר שמשיקולים של המראות מחצור, שאנחנו יודעים מהבירורים שעשינו שזה לא רלוונטי בכלל. צריכים להגיד למערכת הביטחון, תתקפלי. אז יש נתיב טיסה שמחלק הרבה יותר טוב את הרעש ויכול לתת הרבה יותר בסך כול החלוקה בין כולם. 
<היו"ר מירי רגב:>
תודה. חבר הכנסת דב חנין ולאחר מכן סוסן וראש עיריית חולון. 

<דב חנין:>
תודה, גברתי היושבת-ראש. אני מעריך את העובדה שאת מכנסת את הוועדה לדון בנושא הזה. נקודת המוצא שלי – ואני מציע שנקבל את נקודת המוצא הזאת כנקודת המוצא של הדיון הזה – היא שהמציאות הקיימת כרגע היא בלתי אפשרית. נציגי תושבי דרום תל-אביב נמצאים כאן, וכפי שהם מביעים בפניכם את מצוקת התושבים גם אנחנו מקבלים אותה באמצעות פניות ציבור. אי אפשר לחיות כך. הבעיה העיקרית נמצאת בשעות הלילה - -

<היו"ר מירי רגב:>
נכון. 

<דב חנין:>
- - אף אחד לא מציע להקפיא את מדינת ישראל. אף אחד לא מציע להשבית את שדה התעופה דב ובוודאי לא לסגור את חברת "אל-על". 

אנחנו חייבים לעבור למשטר לילה אחר - -  

<היו"ר מירי רגב:>
זה רק בהחלטת שר התחבורה. זאת לא פה הצהרה. לא יכול להיות מצב ששר תחבורה שמבין את המשמעות של הלילה לא משנה את ההחלטה הזאת. ואתם הפקידים המקצועיים שיושבים פה לא מבהירים לו את המסר הזה. בלתי אפשרי לישון כל הלילה כשנוחתים מעל הראש שלך. 
<דב חנין:>
אני גם רוצה להגיד לך, גברתי היושבת-ראש, שבמדינות אירופה ישנן לא מעט שדות תעופה שבהן אין טיסות לילה. למה אין טיסות לילה? - -
<היו"ר מירי רגב:>
אל תשווה לעולם כי שם יש אלטרנטיבות, ופה צודק בעניין הזה גיורא, ואני מקבלת את מה שהוא אומר – צריך למצוא פתרון ללילה. לא להשוות את זה עכשיו לחו"ל. 
<דב חנין:>
אני אומר שכאשר אנחנו מדברים על שדות תעופה באירופה שבהם אין טיסות לילה מדובר על שדות שנמצאים בקרבה גדולה מאוד ליישובים עירוניים או ליישובים שיש בהם ריכוז גדול של אוכלוסייה. זה המקום שאליו אנחנו צריכים לשאוף במדיניות שלנו. 

אני ער לכל המורכבות, מר רום, שאתה הצגת בפנינו. אני לא מזלזל בהן. אבל אם אנחנו יודעים להגדיר לעצמנו את המטרה אנחנו צריכים להגדיר לעצמנו איך אנחנו מתקדמים לשם. אם המטרה בסופו של דבר תהיה שלא יהיו טיסות לילה מעל אזורים צפופים באוכלוסייה אנחנו צריכים להתקדם אל המטרה הזאת באמצעות משטר לילה שאנחנו נחיל אותו בהדרגתיות. ואז יש פתרונות. אני לא מכיר את כל פרטי הפרטים, אבל – 431, מסלולים אחרים - -
<היו"ר מירי רגב:>
זה להמראות, זה לא לנחיתות. 

<גיורא רום:>
431 מתייחס לסוגיית ההמראה. אני לא רוצה להיכנס לזה.

<דב צור:>
גיורא, אם אתה תבוא לראשון לציון ולחולון ותגיד שאתה פוטר אותם מחלק מההמראות אז יכול להיות שאנחנו נוכל לספוג חלק מהנחיתות. יש פה עוגה שלמה. 

<דב חנין:>
בדיוק. זה אותו משאב. 

<גיורא רום:>
אנחנו בעדכם, אל תדאגו. 

<היו"ר מירי רגב:>
זאת בעיה ש- - - מנהלים את זה לבד. הם לא רואים גם וגם – זה או-או. או נחיתות פה או המראות פה. אין אפשרות לחלק את זה גם וגם. 

<דב חנין:>
גברתי יושבת-הראש, לכן לטווח הארוך אני מצטרף לדברי חברי חבר הכנסת הורוביץ – צריך שדה נוסף, הוא צריך להיות בדרום כחלק ממהלך כולל של מדינת ישראל. זה המקום הנכון, וזה גם חלק מהפתרון. לטווח הביניים אנחנו צריכים ליצור מצב שאנחנו יכולים לשחרר את שדה התעופה בנתב"ג מטיסות לילה; ולטווח המידי אנחנו חייבים לייצר משטר לילה. אתם בעלי רמת ידע ומומחיות מאוד גבוהה, ואנחנו מבקשים מכם שתעשו את העבודה המקצועית יחד עם נציגי התושבים, יחד עם הרשויות המקומיות, ותייצרו משטר לילה שיאפשר לאנשים לישון בלילות. זה האלמנטרי. 
<היו"ר מירי רגב:>
אני אגיד לך, כל השרים רואים אלופים לשעבר, ואומרים "אמן". זאת הבעיה. מתייחסים מאוד ברצינות למה שגיורא אומר. אז גיורא צריך לשנות פה את ההחלטה שלו. נכון, גנות? 

שמעון סוסן, בבקשה. לאחר מכן חבר הכנסת זבולון קלפה ולאחר מכן ראש עיריית חולון. 

<שמעון סוסן:>
גם אני רוצה להודות לך, גברתי היושבת-ראש, חברי הוועדה הנכבדים, שבפגרה אתם דנים בנושא החשוב הזה. 
יש פה בעייתיות. למרות שראשי הרשויות מנסים למשוך לכיוון אנחנו בדרך כלל מנסים להסכים על המרב, וכל אחד מייצג את התושבים שלו. לי יש הבעיה הזאת במועצה שלי מכיוון שהמועצה פרוסה על פני מה שמזרח לכביש 40 – מסירקין ועד רמלה. אז כל פעם שמושכים קו של נחיתות או של המראות לכיוונים שנים ומשנים זה פוגע ביישובים אחרים, כולל במודיעין ובשוהם. אנחנו חיים בתוך הבעיה הזאת. 

אני רוצה להדגיש נקודה אחת חשובה בעיניי, ואני מסכים עם מרבית דבריהם של חברי, אבל אני מייצג את התושבים שלי. גם אם כמותית מדובר על מושבים ויש בהם רק אלפי תושבים בודדים, הם עדיין תושבים. אני רוצה להדגיש שעל הקו שמדובר פה מראש העין - -

<שלום בן משה:>
21. 

<שמעון סוסן:>
אני שמח שאתם מדגישים את הבעייתיות של ראש העין כי ראש העין נמצאת עדיין בגובה של 400 מטר. אני רוצה לומר לחברי הוועדה ולחברים שיושבים כאן - -

<קריאה:>
1,500 מטר. 

<חיים ביבס:>
אם זה ב-1,500 מטר המצב שלך מצוין. 

<שמעון סוסן:>
תקשיבו טוב. בראש העין זה ב-400 מטר. זה יכול להיות מטר לפה, מטר לשם, זה לא מדע מדויק. אבל אני רוצה שתדעו שבמזור זה מגיע ל-150 מטר, ובבארות-יצחק זה מגיע ל-100 מטר. כמו שאומרים בשכונה: זה כדי לעבור ולא לפצוע. זה לפנות את התושבים, יש לזה משמעויות נרחבות. אני שמח שראש העין מדברים וגם כפר-סבא ונתניה מדברים וגם בתל-אביב מדברים על גובה של 600-500 מטר – זה בסדר. אני גם חושב שיש צדק. הם מדברים נכון, זה מפריע. אבל תראו לאן זה מגיע ביישובים לפני הנחיתה הסופית. זה מגיע שם לרמה של 100 מטר. אנחנו טוענים שזה בניגוד לחוק. כפי שאמר פה חברנו גיורא הם מנסים להקשיב, אבל לא תמיד אנחנו מסכימים איתם. במקרה הזה זה בא לידי ביטוי. זה יבוא לבירור משפטי. אנחנו חושבים שזה בניגוד לתמ"א, קרי – לחוק. 

<היו"ר מירי רגב:>
כבר הגשתם? 

<קריאות:>
כן. 

<היו"ר מירי רגב:>
ומתי הדיון? 

<חיים ביבס:>
ב-18 במאי. 

<שמעון סוסן:>
אני יודע שיתקיימו עוד דיונים ונביא את דברינו. 40% שמדברים על מסלול 21 - -

גברתי, חשוב שתדעי. 

<היו"ר מירי רגב:>
אני מתייעצת עם היועץ המשפטי בעקבות האמירה שלך, אם לא כדאי להביא את המסקנות של הוועדה המקצועית לפני 18 במאי. מן הסתם אתם צריכים להכין את עצמכם גם לטובת הבג"ץ. 

<שפרן אילנה:>
בעניין הזה הוועדה המקצועית - -
<היו"ר מירי רגב:>
תתפלאי כמה תהיי קשורה. הוועדה הציבורית שאמורה לייעץ לגיורא רום, אתם אמורים לדעת האם הם פועלים לפי החוק או לא. 

<אילנה שפרן:>
אנחנו כרגע חושבים שהם פועלים לפי התמ"א. לוועדה הציבורית יש תפקידים אחרים, והתפקיד שהיא מתכנסת לקדם הוא אישור תמונת הרעש ובדיקה - - -
<היו"ר מירי רגב:>
זה לא נכון. את, כנראה, לא מבינה את התפקיד של הוועדה שלך. 

<תומר רוזנר:>
מה התפקיד הראשון? 

<אילנה שפרן:>
התפקיד הוא לבדוק את תמונת הרעש, ולפי זה אנחנו מייעצים, אם צריך. אם אנחנו לא חורגים מתמונת הרעש אנחנו לא צריכים לייעץ. 

<היו"ר מירי רגב:>
אני אקריא לך את תפקידי הוועדה שאת עומדת בראשה: "תוקם ועדה ציבורית למעקב ולפיקוח על ביצוע ההוראות הסביבתיות של התכנית, להלן: הוועדה הציבורית, שתפקידיה הינן: 1. לפקח על ביצוע הוראות הכלולות בפרק זה; 2. להציע לרש"ת שינויים בתבנית התפעול לצורך מזעור מפגעים סביבתיים".

מזעור מפגעים סביבתיים זה לא רק הרעש. 

<שלום בן משה:>
נכון מאוד. 

<היו"ר מירי רגב:>
זאת הבנה של כל מה שקורה כאן. זה הציבור. הסביבתי והחברתי זה הציבור. 

<קריאה:>
נכון מאוד. 

<היו"ר מירי רגב:>
מה את מציעה למנהל? הם אמורים לא לדעת מכלום. אותם לא מעניין כלום, אותם מעניין בטיחות. כמו שאמר גיורא – אני רוצה שקודם כול תהיה לי בטיחות ששני מטוסים לא יתנגשו באוויר. זהו, זה מה שמעניין אותו. את אמורה לבוא אליו עם היבטים אחרים. זה התפקיד של הוועדה הציבורית. 
"לקבל דיווח ועדכונים מהוועדה המקצועית, לדווח למועצה הארצית". יכול להיות שצריך להביא לפה את בינת שוורץ. 

שמעון, בבקשה, תמשיך. 

<שמעון סוסן:>
כמובן, סימנו את העניין של היישובים עם המצוקה שלנו. אני שמח ומודה לגיורא שהחליט למגן את מבני הציבור. אבל זה בטל בשישים, עם כל הכבוד. למגן מספר גנים זה בטל בשישים. יש תושבים שחיים שם, יש מאות יחידות. 

יש לנו טיעונים לרוב, אבל אני מבין שלוועדה כרגע אין הרבה זמן. גברתי היושבת-ראש, 40% זה לא 40%. 40% שמדברים שינחתו מ-21, קרי מראש העין הם רק בימים מסוימים בלי שבתות וחול המועד, והם רק בשעות מסוימות – 17-16 שעות. כלומר 40% הופכים להיות 70% ומעלה - -
<שלום בן משה:>
נכון מאוד. 

<שמעון סוסן:>
ככה אני רואה את זה, לא מדדתי את זה מדעית. 40% זה לא 40%.

<היו"ר מירי רגב:>
 גם את זה הוועדה צריכה לבחון.
<שמעון סוסן:>
זה לא 40%. 

<היו"ר מירי רגב:>
מה שהוא אומר פה הוא נכון, גם את זה הוועדה צריכה לבחון. סוסן, תודה. 
חבר הכנסת זבולון קלפה, בבקשה, בקצרה. לאחר מכן ראש עיריית חולון, חבר הכנסת פייגלין וחיים ביבס. אנחנו חייבים לסכם את העניינים. גיורא,  אני אתן לך לדבר, אם תרצה, ואם לא אני אסכם. יש כאן הרבה מאוד דברים שאתה יכול לסייע בהחלטה כזאת או אחרת לתושבים. 

חבר הכנסת זבולון קלפה, בבקשה.

<זבולון קלפה:>
מצד אחד אנחנו מתנהלים במסגרת שיש תמ"א, כללים והגדרות. מצד שני בימים אלה הוגשה בקשה לשימוש חורג, ובעצם ההתנהלות בלתי אפשרית. אז אני  מרגיש שההתנהלות היא בשתי שפות. מצד אחד יש הליך של הידברות, ומצד שני יש אישור לשימוש חורג שהתכנון יחד עם רשות שדות התעופה יאשרו אותו. אז ממילא הדיון יהפוך להיות עקר כי ממילא לאחר מכן יהיה אישור לשימוש חורג שתקף לחמש שנים בדרך כלל, ובמקרה הזה לשלוש שנים. יש הליכי תכנון מסוימים שזה חמש שנים. לכן אם באים בניקיון כפיים לעניין אז קודם כול צריך להסיר מהשולחן את האקדח הטעון הזה שנקרא "שימוש חורג". אתה עושה לי "לא" בראש, אבל אני אומר לך - -
<קריאה:>
אתה מכוון אותו לכיוון שלנו. 

<יעקב גנות:>
אז אנחנו רוצים לעזור לך. אנחנו רוצים לפזר את העומס.

<קריאה:>
זה לא תפקיד - - -

<זבולון קלפה:>
תודה רבה שאתה גם הדובר שלי וגם מחליף אותי. אני מודה לך. כשתהיה לך זכות דיבור תדבר. 

<היו"ר מירי רגב:>
אני מבקשת לאפשר לחבר הכנסת קלפה לדבר.  
<זבולון קלפה:>
עם כל הכבוד, הליכי התנהלות תקינה הם חלק מהדבר הזה. נכון שיש שימוש חורג בחוק, אבל עדיין הדבר הזה צריך להיעשות במשורה ובמשקל ראוי. לא כמו במקרה הזה שהתחושה של התושבים היא שיש פה מין שמיכה שאי אפשר למשוך אותה לכל הכיוונים כי בסוף היא תיקרע, והתוצאה תהיה הרת אסון. לכן צריך להיות קצת יותר יצירתיים.  

<היו"ר מירי רגב:>
מה אתה ממליץ?  

<זבולון קלפה:>
יכול להיות שהכיוון של טיסה על גבי נתיבים של כבישים ופארקים מצמצמת. יכול להיות שזה מסרבל מבחינה טכנולוגית ומחייבת כל מיני דברים - -

אני רואה את הגיחוך בעיניים שלכם. אני לא איש תעופה - -

<גיורא רום:>
נכון.

<זבולון קלפה:>
- - אפשר להציף את הבעיות. אבל אם השיח יתנהל בצורה הזאת אז לעולם אתם תחטפו. אתם צריכים להבין את הרגישות. חלק מהבעיה היא שאתם מתנהלים הרבה פעמים ביניכם פנימית. 
<גיורא רום:>
אל תדבר עלינו. אני הייתי פה בישיבה הקודמת. נאמר לנו שאנחנו אטומים, לא מבינים - -

<זבולון קלפה:>
לא אמרתי.

<גיורא רום:>
לא אתה. דבר ראשון שאני מבקש הוא שתתייחסו בכבוד לעובדי המדינה - -

<זבולון קלפה:>
אנחנו מתייחסים. 

<גיורא רום:>
אין לכם מושג כמה התעסקנו עם חיי אנשים כי אנחנו גרים בדרום תל-אביב ובכל מקום. אני כבר אמרתי את זה. תתייחסו אלינו בכבוד קודם כול. זאת הבקשה היחידה שלי. 
<זבולון קלפה:>
אז אני רוצה לחדש לך ולומר לך שאני ישבתי בעניין הזה גם עם מנכ"ל משרד התחבורה לפני שבועיים, והבקשה שלי הייתה אחת ויחידה: שבו, דברו עם האנשים התושבים. 

<גיורא רום:>
אנחנו דיברנו איתם שנתיים כשעוד לא היית חבר כנסת. 

<זבולון קלפה:>
שנית, אני מצטרף לדברים שנאמרו פה. אין ספק שמתבקש פה פתרון ארוך טווח. עם כל הכבוד, כמה שלא ננסה למצוא פה פתרונות זמניים הם יהיו זמניים בסופו של דבר. אלה שתי הנקודות המרכזיות. יש עוד נקודות, אבל לא הזמן להאריך כרגע. 
<היו"ר מירי רגב:>
תודה רבה, חבר הכנסת זבולון קלפה, שגם ניהל דיון ראשון בסוגיה הזאת, ומהדיון הזה טיפסנו במעלה ההר. 

ראש עיריית חולון ולאחר מכן חבר הכנסת פייגלין וחיים ביבס. אני יודעת שנרשמו הרבה אנשים נוספים לדיבור. אני מצטערת, אבל אני אהיה חייבת לסכם את הדיון הזה. אני מבטיחה שאשקול גם עם בינת שוורץ וגם עם גורמים משפטיים האם נכון לקיים את הדיון עם הוועדה הציבורית לפני הבג"ץ. 

<שפרן אילנה:>
אבל הבג"ץ נוגע - -
<היו"ר מירי רגב:>
הבג"ץ נוגע למתווה הטיסות. ולתמ"א יש מה להגיד בנושא מתווה הטיסות, אין מה לעשות. 
ראש עיריית חולון, בבקשה. 

<מוטי ששון:>
קודם כול אני רוצה לברך אותך על כך שמתקיים פה דיון כי כבר 20 שנה אני מוביל את הפורום של יישובי עוטף נתב"ג – כל אלה שנפגעו מהרחבת נתב"ג. הדיון הראשון היה ב-1994 כשכינסתי את ראשי הרשויות שסביב נתב"ג בלשכתו של ראש הממשלה דאז יצחק רבין ז"ל, והוא אמר דבר אחד בסיכום שלו: צריך לעשות הכול כדי למזער את הנזקים לתושבים. האם מאז נעשה משהו? אז אני אומר בצורה הכי ברורה: לא עשו שום דבר. אני חייב לציין את שיתוף הפעולה עם רשות שדות התעופה בתקופות מסוימות. עם גיורא יש לנו יחסים מצוינים, הוא תמיד זמין. אנחנו חלוקים בנושאים מסוימים, אבל אנחנו משתפים פעולה עם אנשי המקצוע – גם עם סטיליאן שפעם היה לצדנו ופעם נגדנו. כרגע יש בג"ץ של פורום ראשי הרשויות נגד שר התחבורה. 
<היו"ר מירי רגב:>
מתי הבג"ץ הזה עולה? בעניין של נתיבי הטיסה? 
<מוטי ששון:>
לא, אנחנו מדברים על חלון הלילה. 

<היו"ר מירי רגב:>
ומתי זה עולה?

<מוטי ששון:>
אני לא יודע. יש איזושהי פרוצדורה שאתה צריך לשלוח, ולהגיד להם - -
<היו"ר מירי רגב:>
אה, עוד לא הגשת את זה בכלל. 
<מוטי ששון:>
לא קיבלנו תשובה. נתנו תזכורת ללשכת השר. וזה מבוסס על ההחלטה של הוועדה שעמד בראשה גיורא, שאני מלא הערכה אליו.
<היו"ר מירי רגב:>
ברור לי לחלוטין שהחלטת השר היא על בסיס השיקולים המקצועיים. 

<גיורא רום:>
הוא מדבר על משהו אחר. הוא מדבר על עוצר ההמראות בלילה, אלה שני נושאים שונים. תעזבי את זה. 
<היו"ר מירי רגב:>
אבל בין 1:00 בלילה ל-5:00 לפנות בוקר אין המראות. יש רק נחיתות. 

<מוטי ששון:>
את מוכנה לחתום לי? 

<היו"ר מירי רגב:>
עוד יותר גרוע, זה לא לפי החלטת הממשלה. 

<יעקב גנות:>
יש חריגים. 

<היו"ר מירי רגב:>
אה, יש חריגים. גנות, אני מאוד אשמח לדעת מהם החריגים. 

<מוטי ששון:>
אנחנו מנהלים מאבקים עם בג"צים. אני מעריך שהוצאנו עד היום עשרות מיליוני שקלים במלחמה שלנו על איכות החיים של התושבים שלנו שלא יסבלו. כרגע אנחנו בבג"ץ. אנחנו טוענים שיש פה ביזיון של בית משפט, כי בית המשפט קבע שעות, ומתחכמים אתנו על שעון קיץ ושעון חורף כדי לנסות לתחמן אותנו כדרכם בקודש. 
ב-1997 הצלחנו במועצה הארצית לתכנון ובנייה להעביר החלטה שתוך חצי שנה יתכננו את השדה המשלים. גם הצענו את נבטים. מאיר ניצן שגם השתתף אז דיבר על הים. דיברנו על זיקים, דיברנו על רמת-דוד – הכול קאלם פאדי. הכול דיבורי סרק. 
<שפרן אילנה:>
אני רק אזכיר שהייתה תכנית שאושרה בממשלה, אבל משרד הביטחון הגיש ערר נגד השדה  - -
<מוטי ששון:>
אז מבחינת התושבים אין החלטה. 

<אילנה שפרן:>
נכון. 

<מוטי ששון:>
בזה שמדברים לא פותרים את הבעיות של התושבים. התושבים סובלים. 20 שנה אני מנהל את הפורום הזה. זה לא צריך להיות רק לגבי נחיתות, זה צריך להיות גם לגבי המראות. 

<היו"ר מירי רגב:>
חלוקת עומס. 

<מוטי ששון:>
אי אפשר לחלק את העומס. אנחנו סבלנו כל השנים מהמראות, ואנחנו נמשיך לסבול, לצערי. אבל יש אישור לשר התחבורה שהוא מאציל אותו למנכ"ל. המנכ"ל מאציל אותו למנכ"ל רשות שדות התעופה, זה מאציל אותו לסמנכ"ל עד שהוא מגיע למנהל המשמרת. ואז בלילה את רואה שאין חלון לילה כי הוא מפעיל שיקול דעת כזה או אחר. בבג"ץ אמרנו שגיורא הוא זה שאנחנו סומכים עליו שיקבע וייתן התראה מראש על חריגים. אז בדיעבד אני מקבל הודעה שהמטוסים המריאו בשעות כאלה וכאלה. אני לא מאמין שמשרד האוצר ייתן יד למצב כזה שיהיה עוצר לילה גם בהמראות וגם בנחיתות. אנחנו מדינה שיש לה הצרכים שלה, וזה לא יעזור. רבין אמר לי: אנחנו צריכים מט"ח במדינה, צריכים כסף, אתה רוצה שימריאו לרבת-עמון? אז הם יעשו שם גם את החופשה שלהם. אנחנו צריכים להבין שמעבר לכך שאנחנו ראשי ערים אנחנו גם תושבי מדינת ישראל וגם למדינה יש צרכים, וצריך למצוא את האיזונים. לצערי, 20 שנה אני נלחם כדי לשמור על האיזונים. ואין איזונים, יש רק הנחתות. לכן הדרך היחידה לשמור עלינו זה רק בג"ץ שרואה הכול בראיה כוללת ומאוזנת. 
לכן גיורא, אני מצטער שהלכת, כיף היה להתמודד נגדך. 

<היו"ר מירי רגב:>
לאן אתה הולך? מי אישר לך ללכת? 

<מוטי ששון:>
הוא פורש. 

<היו"ר מירי רגב:>
השאיר לנו את הבלגן והלך. עכשיו אנחנו נראה עם מי נתמודד. גנות - - -
<מוטי ששון:>
זאת בעיה מורכבת ומסובכת, ולא קלה לפתרון, וכולם צריכים לבוא עם רצון טוב כדי לפתור את הבעיות. כמו שאת אומרת – לא הכול דרך החור של המטבע. 

אני רוצה להגיד גם לוועדה הציבורית במשרד הפנים שאני היחיד שמגיע לפעמים לוועדות מכל ראשי הערים. גם להם מגיע כי הם אנשי מקצוע, והם עושים את העבודה שלהם נאמנה. אנחנו חלוקים עליהם, מותר לנו לחלוק. 
משפט אחרון. אני מעריך את הנזק שנגרם לעיריית חולון רק מהרחבת נתב"ג הוא הפסד של אגרות והיטלים של למעלה ממיליארד שקל. אז לא רק שהפסדנו כסף אנחנו גם סובלים בלילות כי אנחנו לא יכולים לישון. ואני גר במרכז העיר. אני מתעורר ב-3:30 בלילה. 
<היו"ר מירי רגב:>
מוטי, תודה רבה. אני חייבת לסכם. 

<מוטי ששון:>
תחשבו על התושבים. 

<היו"ר מירי רגב:>
משה פייגלין, בבקשה. 

<משה זלמן פייגלין:>
בארצות הברית מטוסי אפ-16 ומטוסי נוסעים ממריאים ונוחתים באותו מסלול. בישראל אסור לדבר על זה כי פה אתוס הביטחון הוא כזה שאנחנו מדינת חיל האוויר. אבל אין פתרון אחר, רבותי. ברור שצריך להעביר את נתב"ג לדרום – מקובלים עלי לחלוטין הדברים שנאמרו כאן; ברור שבהתפתחות האורבנית המדהימה והמפליאה של מטרופולין גוש דן, יחד עם זה שכולנו רוצים לטוס לחו"ל לפחות פעמיים בשנה, הדבר הזה חייב להתפוצץ באיזשהו שלב. להגיע לתוצאה מכל הדיון הזה אי אפשר אלמלא מוצאים פתרונות יצירתיים. לכן מעבר לתכנית האסטרטגית של העברה לדרום שתיקח עוד זמן רב צריך לשקול ברצינות לאפשר המראות ונחיתות ממסלולים אחרים. ברוך השם, יש עוד מסלולים בישראל חוץ מאשר בנתב"ג. נכון, ממריאים משם גם מטוסים צבאיים – זה אפשרי, ונעשה בעולם. אני מבקש, גברתי, לסיכום, להזמין לדיון הבא מומחה לעניין הזה שיסביר את העניין הזה בצורה רצינית. זה נראה לי הפתרון היחיד. תודה. 
<יעקב גנות:>
יש פה שני טייסים. 

<משה זלמן פייגלין:>
נכון, אבל אני מדבר לא על טייסים, עם כל הכבוד, אלא על בן אדם שעשה את הדוקטורט שלו בנושא הזה הן מההיבט התעופתי, הן מההיבט התעבורתי עם דוגמאות מכל העולם, עם כל הכבוד לטייסים. 
<היו"ר מירי רגב:>
יש לך מישהו כזה? 

<משה זלמן פייגלין:>
כן, יש לי מישהו כזה. אני לא מדבר סתם. 
<היו"ר מירי רגב:>
יפה, אז תמליץ לנו לוועדה, והוועדה תקבל את המלצתך. 

<משה זלמן פייגלין:>
תודה רבה. 

<היו"ר מירי רגב:>
חיים ביבס, בבקשה. 

<חיים ביבס:>
אנחנו בכלל בבעיה. נראה לי שיש איזשהו מטוס באוויר שרוצה לנחות או להמריא ומחפש כל הזמן מאין לבוא – ממודיעין, מראש העין, מחולון, מראשון. 

<קריאה:>
מודיעין לא סובלים. 

<חיים ביבס:>
מודיעין סובלת. גם חבל מודיעין סובל. דרך אגב, אפשר למגן דרך אירפורט סיטי, אבל זה אחר כך. 

אני ביליתי הרבה מאוד ימים ושעות בבג"ץ. ייאמר לזכותו של גיורא שהכול היה תמיד בשקיפות לאורך כל הדרך יחד עם הרבה טיסות מעל העיר כדי לבדוק את הדברים. אני מקווה שמי שייכנס לנעליים שלך ילמד את הדברים לפחות כמוך וייכנס בדרך שבה אתה ניהלת את זה, כי זה תמיד היה בהרבה מאוד הגינות יוצאת דופן ובשקיפות מלאה.

 צריך לטפל בשני דברים: ראשית בנושא התמ"א. לצערי, אותו פרקליט שמגן על רשות שדות התעופה ועל משרד התחבורה גם מגן על משרד הפנים, והוא אומר בזה דבר והיפוכו. מצד אחד הוא אומר שצריך להגן על מה שרש"ת מביאה, ומצד שני הוא גם מסביר שהתמ"א היא בדיוק מה שקורה. אני אומר לך באחריות שהגענו לבית-המשפט כאשר אף אחד מהם לא הבין במה מדובר מכיוון שהעיר מודיעין לא נכללה בתמ"א המרכזית. אף אחד מאתנו לא אומר לא לטוס בכלל. כולנו רוצים לטוס. יחד עם זאת בואו נשים את הדברים קודם כול בשקיפות מלאה. מצד שני לא קרה שום דבר אם משרד הפנים ישים את התמ"א, את מה שבאמת קורה כדי שכל אחד יוכל לתבוע את מה שצריך; ולא להגיד מצד אחד, אתם לא מופיעים בתמ"א אז אין לכם מה לבוא בטענות - -

<אילנה שפרן:>
לא הבנתי את הבקשה - -

<חיים ביבס:>
- - ואחר כך להגיד, חבר'ה, נכלאתם בתמ"א שלא קיימת. תעשי סדר בדברים ואחר כך תחזרו אלינו. 
דבר שני, הגנת הסביבה – הגיע הזמן לעשות ניטור כמו שצריך וידבר בצורה ברורה; שיגיד, יש בעיות רעש. 
<תומר רוזנר:>
הוא אומר. 

<חיים ביבס:>
הוא לא אומר. תאמין לי, הייתי אתו בארבע מאות דיונים. הוא כל הזמן מתפתל. מעולם לא שמעתי אותם אומרים בצורה ברורה – כן או לא. יש בעיה או אין בעיה – תגידו. בסופו של דבר לא קרה שום דבר. סטיליאן, אתה איש מקצועי, ואתה צריך להגן עליי יותר מאשר על הפקידים או על השרים שלך. אתה צריך להגן עליי בכך שאני יודע אם יש חריגה. אם יש – מצוין, אני יודע לתבוע. אל תסתתרו כל הזמן מאחורי יועצים משפטיים וכל מיני אנשים שמסבירים למה אתם לא צריכים להגיד את הדברים. זה בסדר, רבותי, אנחנו רוצים פעם אחת לשמוע. אני חושב ששמענו מגיורא בפעם הראשונה את הדברים – איך התבנית של השדה תעבוד באופן מלא. כל אחד יעשה לעצמו את השיקולים – מי רוצה ללכת יותר, מי פחות, איך מטפלים בדברים. בסופו של דבר אנחנו צריכים לתת תשובה לתושבים, וזה אומר להגן עליהם. גם אם בסוף הטיסות יעברו, נדע גם לקבל את הפיצוי על כך שהטיסות האלה עוברות מעל אותן ערים, ואז נוכל להביא בצורה סופית את העסק לדיון כמו שצריך.  


דרך אגב, טיסות ארנה עדיפות על ILS כי הן עוברות מעל יער בן-שמן ולא מפריעות לאף אחד. 
<היו"ר מירי רגב:>
חברים, אני רוצה לסכם את הדיון הזה. אני גם רוצה להצטרף לברכות לגיורא. אני גם מכירה אותו עוד משירותו הצבאי - -

<קריאה:>
נציגי התושבים. 

<היו"ר מירי רגב:>
לא, לא. את התושבים הציגו ראשי ערים וארנון גלעדי. הם גם מייצגים את התושבים. אתם בחרתם אותם. 


אני רוצה להודות לגיורא. אנחנו נפגשנו בהיבטים האזרחיים. בהיבטים הצבאיים נפגשנו בשני הדיונים האלה. אני מכירה את רמת המקצועיות והחשיבות שאתה רוצה בנושא הזה. אתה צריך להבין שעבודתנו בכנסת היא להביא לידי ביטוי את כלל האיזונים המתבקשים מהחלטה כזאת או אחרת. האיזונים הם בראש ובראשונה איזונים בטיחותיים, אנחנו בכלל לא מתעסקים בחיי אדם. אחרי האיזונים הבטיחותיים ולפני הכסף אנחנו צריכים להתעסק ולבדוק איך זה משפיע בעלות-תועלת על בני אדם. בעלות-תועלת על בני אדם הרעש הנוראי הזה הוא בלתי אפשרי. אז נכון שאנחנו רוצים להגדיל את התל"ג ולשפר את הכלכלה שלנו, אבל זה לא יכול להיות על גבי אותם תושבים שסובלים כל כך. לכן צריך למצוא לזה פתרונות. את הפתרונות אתה יכול למצוא לנו כי אתה איש המקצוע. לו אנחנו היינו יכולים לתת את הפתרונות היינו נותנים אותם. היינו באים בחקיקה וכופים עליך את זה. אבל אנחנו מתייחסים לאנשי המקצוע ורוצים שהם יבינו את מה שאנחנו אומרים. ופה אנחנו זועקים את זעקת הציבור, אין מה לעשות. אני לא אומרת שאתה לא צריך להתעסק עם הנושא הבטיחותי – בראש ובראשונה עם הנושא הבטיחותי; וברור לי לחלוטין שיש לנו מדינה קטנה, וכולם יסבלו בסופו של דבר מרעש במקום כזה או אחר. אבל צריך לעשות חלוקת רעש אחרת. לפצל את ההמראות, ובאותם מקומות של ההמראות אולי לעשות נחיתות ובמקומות אחרים לעשות נחיתות. גיורא, אפשר לעשות את זה. אתה בא ממערכת מקצועית שלצערי היא לפעמים גם כופה על המדינה החלטות שזה לא יהיה בנבטים או לא יהיה ברמת-דוד או לא יטוסו באותם בסיסים – אזרחיים וצבאיים – שזאת טעות. יש כאן ממשלה שמתייחסת יותר מדי לאמירות של הדרג הצבאי. אבל זה לא הדיון שלנו כרגע. 
<גיורא רום:>
 - - - חבר הכנסת פייגלין שאומר שרמת דוד יחיה עם אזרחי ועם צבאי ביחד. חשבנו על זה, כתבנו על זה, זה הולך לכיוון הזה. יום אחד ברמת-דוד יהיו מטוסים אזרחיים ומטוסי אפ-16. אנחנו בתוך העסק עד הסוף. 
<היו"ר מירי רגב:>
מצוין. לכן מכיוון שהשר מתייחס מאוד לאמירות שלך חשוב לי לפני שאתה מסיים את התפקיד – קודם כול לאחל לך בהצלחה במה שתעשה. נקווה שזה שיחליף אותך יבין בתעופה, אבל לא יהיה חייב לבוא מחיל האוויר. 
<חיים ביבס:>
עדיף שיבוא מחיל האוויר ולא יבוא מהירוקים כי המצב שלנו - - - 
<היו"ר מירי רגב:>
לא, לא, אנחנו לא רוצים לעשות עירוב. ראינו מה קרה במלחמת לבנון השנייה. אנחנו רוצים שאתה, גיורא, כשותף כאן ששומע את הציבור, תעביר את המסרים האלה לשר ותראה האם מבחינה מקצועית אתה יכול להמליץ המלצות אחרות. 

לסיכום הדיון. אני מבקשת שבדיון הבא תבוא לפה גם בינת שוורץ. לא רק לתכנון ולבנייה, אלא גם בעניין הזה. יש כאן כמה היבטים שקיבלתם כאחריות בוועדה הציבורית, ואתם מחויבים לבדוק מחדש; גם את התוואי של הטיסות, גם את סף הרעש וגם את תבנית התפעול. תבנית התפעול זה מתווה הטיסות. אני רוצה לשמוע מכם התייחסות כוללת רחבה, ולא להגיד לי, זה לא אצלנו וזה כן אצלנו. זה יוצא מהתמ"א. לא תברחו מהתמ"א בבג"צים לא בעניין הלילה וגם לא בעניין התביעה המנהלית שדיבר עליה סוסן. זאת לא רק בעיה של משרד התחבורה, זאת גם בעיה של תמ"א – איך מפשטים את התמ"א. אם הפרשנות של התמ"א לא נעשתה נכון זאת בעיה, ואנחנו צריכים לעמוד על זה. אני עוד לא החלטתי אם לקיים את הדיון בשבוע של ה-18 כדי לראות  מה אנחנו אומרים בוועדת הפנים בקול לבג"ץ . בג"ץ המתין כבר כמה פעמים לתשובות שלנו בנושא אסירים ובכל מיני היבטים אחרים, ואנחנו רוצים להשפיע גם בעניין הזה. יכול להיות שנקיים את הדיון לפני הבג"ץ, ואתם תבואו עם תשובות לפני הבג"ץ לכאן. לכן אני רוצה שתבואו עם תשובות מסודרות גם בעניין המתווה וגם בעניין סף הרעש. 
בעניין סף הרעש – המשרד להגנת הסביבה, אני מצטרפת ליושב-ראש השלטון המקומי: אל תשנו את ההחלטות שלכם כמו בשדה בריר. בשדה בריר בהתחלה היה בסדר, ועכשיו פתאום השרה אומרת ככה, והמשרד להגנת הסביבה אומרים אחרת. פתאום אתם משנים את ההחלטות שלכם. תהיו החלטיים עם החלטה מקצועית. תעשו ניטור רציני של רעש. אזרחים לא ילכו ויישנו עם אטמי אוזניים כל הזמן. וגם זה לא מספיק. אם הם צריכים לקבל פיצויים ומיגון הם יקבלו מיגון. אין בעיה. אבל זה לא יכול להיות גם וגם וגם, וכולם מסכימים עם הכול. אתם תעשו בדיקה רצינית של ניטור, ואני מציעה לכם שתעשו את הניטור הזה לפני התלונות של בג"ץ. לא שבג"ץ ישלח אתכם לעשות את זה כי זה מעליב מערכת ממשלתית שבג"ץ ישלח אנשים מקצועיים. אתם לבד תעשו את זה. מילא, ועדת הפנים – אתם תעשו ניטור רציני של העניין הזה ותבואו עם תוצאה של סף הרעש.  
בעניין סוגיית הלילה – גיורא, אני מבקשת ממך מה שביקשתי מהמנכ"ל: להשפיע על השר לשנות את ההחלטה שלו. לא בטוח שהחלטת השר תעמוד בבג"ץ. יכול להיות שבסוף ועדת הפנים תצטרך לעתור לבג"ץ נגד השר. עשינו את זה פעם אחת. הוועדה שלנו עתרה נגד שר ממשלתי כי חשבנו שההחלטה שלו הייתה החלטה שלא נותנת שיקול להיבט האנושי. אז תחליטו על מגבלות. כמו ההמראות – תחליטו על המגבלות בעניין הנחיתות, ובחריגים משהו אחר. אבל לא יכול להיות מצב שהשר מחליט החלטה לפי המלצה מקצועית שלך שמבוססת על היבטים רחבים יותר. תל"ג זה חשוב, כלכלה זה חשוב  - הכול חשוב. אבל בני אדם חשובים לא פחות. לא יותר, חס וחלילה, אבל לא פחות. אני מבקשת שזה יהיה כתוב באופן ברור בסיכום – שהשר ישקול שוב את סוגית הנחיתות בלילה.  

<קריאות:>
מה עם ההמראות? 

<היו"ר מירי רגב:>
בנושא ההמראות אני יודעת שהמדינה פועלת לפי החלטות הממשלה שאין המראות בין 1:00 ל-5:00. אם זה לא נכון - -
<קריאות:>
אין דבר כזה. 

<היו"ר מירי רגב:>
אז אם זה לא נכון אני מבקשת לדעת מהי החלטת הממשלה לגבי ההמראות? ולשלוח מכתב לשר, האם השר פועל לפי החלטת הממשלה או לא. בואו נבדוק קודם כול את זה. אני יוצאת מנקודת הנחה שכן.

<קריאות:>
לא, לא. 

<ארנון גלעדי:>
השר לא עובר על החוק. 
<היו"ר מירי רגב:>
אין סיכוי שהשר יעבור על החוק. 

גיורא, 431 – הנושא של ההמראות זה גם חלק מהנתיבים שתשקול? תראה איך אפשר לעשות את החלוקה הנכונה. 
אני מבקשת לעשות דיון בכנס הבא בעניין הקריטריונים לבחירת שדה נוסף. אני רוצה גם לדעת בהיבט הסביבתי כי זאת גם ועדת הגנת הסביבה. נבטים או רמת דוד – מה השיקולים? 
<יעקב גנות:>
השיקול הוא חיל האוויר. 

<היו"ר מירי רגב:>
אם השיקול הוא חיל האוויר אז שנדע, נצדיע לראש המדינה. אבל לפחות נדע. נגיד בקול ברור וחד שמי שמקבל החלטות זה מפקד חיל האוויר. עלא-כיפאק. שנדע מה המשמעות של זה. אני מבקשת לדעת מה השיקולים בעניין הזה. 
לדיון הבא חתן הדיון יהיה אגף תכנון ובנייה במשרד הפנים – בינת שורץ ואילנה שפרן. אני מבקשת להזמין את אותו מומחה שדיבר עליו חבר הכנסת פייגלין. שלא יבוא לדוקטורט – שיבוא ויתעסק בשלושה דברים בלבד: ספי רעש, מתווים – יחסית לאילוצים של המדינה שלנו, לא מה קורה בארצות-הברית. תודה רבה. 
<הישיבה ננעלה בשעה 13:15.>
